
<מנהל/ת הוועדה:>
אסף דורון
<רישום פרלמנטרי:>
סמדר לביא, חבר תרגומים
<סטטוס כבישים ביו"ש>
<היו"ר מרדכי יוגב:>
אז אנחנו פותחים. לפי סעיף 120(ב)(2) הישיבה פתוחה. אנחנו נעשה סבב קצר, לטובת הרשמת רבקה, שהיא חדשה, אני לא חושב שיש פה מישהו חדש, אבל בכל אופן נעשה איזה סבב של שמות ותפקידים מהיר. מטרת הישיבה שלנו היא, נקרא לזה, תשתיות תחבורתיות ראויות ליהודה ושומרון שעונות על צרכי האוכלוסיות השונות, היהודית והפלסטינית. 

הנה מכבד אותנו בנוכחותו סגן שר הביטחון, חבר הכנסת הרב אלי בן דהן. אנחנו שמחים להגעתך. חסר לנו פה שחקן מרכזי שבדרך כלל משחק פה ראשון או שני וזה ישראל אפריאט, שחולה, איחלנו לו רפואה שלמה. 

<סגן שר הביטחון אלי בן דהן:>
אבי יחליף אותו. 

<היו"ר מרדכי יוגב:>
כן, אין בעיה. גם אבי וגם זאב נמצאים פה וגם עופר שולט בנתונים. מטרת הישיבה שלנו, כחלק מהישיבות של תכנית עבודה של ועדת המשנה של יו"ש היא בנושא הזה של תשתיות וכבישים והמעברים. סגן שר הביטחון עוסק בזה רבות ואנחנו כנציגי הציבור, לראות תכנית אב לתחבורה ביהודה ושומרון שעונה על צרכי כלל האוכלוסיות בעשורים הקרובים, קרי, אם תרצו, שימו את זה ב-2050, לשם אנחנו מכוונים את תכניות המים, לשם אנחנו מכוונים את תכניות החשמל בישיבות שתהיינה בחודש הזה, ב-18 בפברואר, ג' אדר, ובנוסף אם נספיק נעסוק גם במעברים, הכול תלוי הספק בנקודה הזאת. 
בתכניות האב לתחבורה אנחנו רואים לא רק את הקרצוף, ריבוד או את הכבישים העוקפים, אלא גם את הראייה החזונית ששמה את יהודה ושומרון במקום הנכון למעברים בין הצפון לדרום ובין המזרח למערב, בהנחה ש-15 הקילומטר שבין שפלת החוף לטול כרם, כולל כביש 6 כבר כיום, לא מכילים את התנועות במדינת ישראל, לא רק את זו של הכבישים, אלא גם זו של הרכבות. אולי הם נבהלו קצת מתכנית האב לתחבורה, כשדיברתי גם על זרוע אווירית, ששדה התעופה האלטרנטיבי, האולטימטיבי, למדינת ישראל, אין לו שום מקום אחר חוץ מבקעת נבי מוסא. מי שיחשוב על זה ויסתכל יראה ששם רצו כבר לשים אותו בעבר ושם המקום שלו ולשם צריך להביא את האנשים. לשם אנחנו מכוונים, אנחנו לא עוסקים רק שם, אלא עוסקים בשוטף, בצרכים שלו. 

אנחנו נתחיל מיד בגורמים הרשותיים, הם יתחילו בתכנית האב לתחבורה שקיבלה את המנדט ממשרד התחבורה לתכנן ואחריה נעסוק בשוטף בכל הפרויקטים, נעבור אותם אחד לאחד ונעבור אחרי זה לאנשים ואם יש לסגן שר הביטחון מה להוסיף, אז בשמחה. כן, צריך להודות, גם לסגן השר וגם למשרד התחבורה בכללותו ומשרד הביטחון, על חנוכת כביש נבי אליאס, עוקף נבי אליאס, אחד מתוך ארבעה פרויקטים שראוי לנכון להקדים את תעדופם וזה עוקף חווארה, עוקף אל ערוב, עוקף נבי אליאס ושיקוע קלנדיה כחלק מכביש 45 מאזור מתחם שער בנימין לכיוון קלנדיה, עבור בגין, שהוא גם ישלים את האפשרויות של מעלה אדומים לייצר - - - 
<בני כשריאל:>
לא, מעלה אדומים זה משם למישור אדומים. 

<היו"ר מרדכי יוגב:>
בלי קשר, יאפשר טבעת בהמשך שתתקדם ותאפשר למעלה אדומים לצאת לתל אביב שלא דרך ירושלים. כאשר יושלמו שם קטעים נוספים, כמו אדם חיזמה או מתארים אחרים.

אני סיימתי את הפתיחה, יותר מדי ארוך אפילו. אז נתחיל, רוצה סגן שר הביטחון, שיתחיל, ואחר כך יהושע. 
<סגן שר הביטחון אלי בן דהן:>
בוקר טוב, תודה רבה, מוטי. אני אתן קצת סקירה מהירה על מצב הכבישים שאנחנו עוסקים בהם. רק ביום חמישי האחרון היה אצלי דיון ארוך עם כל הנציגים הנוגעים בדבר ואני אתן סקירה מה קורה בכל אחד ואחד. 

אני אלך בסדר שאתה כתבת כאן, בסדר היום. עוקף אל ערוב כרגע נמצא במצב שבו הועברו 20 מיליון שקלים לקידום זמינות של הכביש, זה אומר העתקת תשתיות, מים, חשמל, ביוב. יש מעבר מים שצריך עדיין לטפל בו, הוא נמצא בתוואי של הכביש, וכמובן כל הנושא של מימון ההפקעות. כרגע הכביש עצמו, מבחינת התכנון, היו בו קצת עיכובים בגלל בעיות ביטחוניות שהצריכו עוד תוספות לכביש עצמו. אני יכול לומר שהכביש כרגע, התכנון המפורט יסתיים בעוד חודשיים-שלושה ואפשר יהיה להתחיל לצאת למכרז. 
אני יכול להגיד עוד משפט, צריך לדעת שכרגע, בגלל הבעיות שהתבררו לנו, כנראה שעלות הכביש תהיה יותר גדולה ממה שתכננו מראש, אבל לשבחו של מנכ"ל נת"י, כפי שעדכן אותנו עמית, כרגע מנכ"ל נת"י אמר שגם את תוספת העלות הוא ייקח על עצמו וימצא לעצמו - - -
<היו"ר מרדכי יוגב:>
מה העלות המשוערת? 

<סגן שר הביטחון אלי בן דהן:>
אני לא יודע, אתה רוצה שאני אפרט? עמית רפואה. אנחנו דיברנו על עלות של כ-250 מיליון, כרגע מדובר על קרוב ל-340 מיליון שקלים. אם שאלתם, הכביש עצמו אמור להתחיל מצומת גוש עציון ועד דרומה לכרמי צור. עד אחרי אל ערוב הוא יהיה ארבעה מסלולים, שני מסלולים לכל צד, לאחר מכן הוא יתכנס למסלול אחד, אבל מסלול רחב. זה כרגע המצב של הכביש הזה. כפי שאמרתי, אני מניח שלקראת מאי אני מקווה שנוכל לצאת במכרז להתחיל לבחור את החברה ואפשר יהיה להתחיל לעבוד. 

יש לנו קושי. הקושי הזה, אני אומר אותו גם פה וגם בכביש עוקף חווארה, הנושא של חוות דעת משפטיות להפקעות. יועמ"ש איו"ש עמוס מאוד מאוד, יש לו קרוב ל-300 בג"צים שהוא מטפל בהם ומעבר לכך עוד הרבה הרבה חוות דעת משפטיות שמעכבות את העבודה שלו. אף על פי כן, שוחחתי כבר עם רמ"א, גם ראש המינהל, גם יועמ"ש איו"ש מבין את החשיבות הגדולה של קידום חוות הדעת המשפטיות שתאפשרנה את ההפקעות בשני הכבישים הללו. אנחנו גם לטובת העניין הזה הולכים לסייע בהכנסת עוד ארבעה תקנים במיקור חוץ לייעוץ המשפטי של יועמ"ש איו"ש כדי שאפשר יהיה לקדם את חוות הדעת המשפטיות של ההפקעות, כי בלי זה אי אפשר יהיה להתקדם בסלילת הכבישים. 

התחלתי לדבר ואני אגיד עוד כמה משפטים על עוקף אל ערוב. עוקף אל ערוב זה כביש שאמור להיסלל על ידי נת"י, עוקף חווארה זה כביש שאמור להיסלל באחריות משרד הביטחון באופן ישיר. גם פה קיבלנו הסכמה לגבי 20 המיליון הראשון לקידום זמינות וההפקעות הנדרשות. מבחינתנו אנחנו עובדים על זה. לגבי עוקף חווארה, כרגע קיבלנו פנייה שלא הייתה מתוכננת ממקורות, מקורות מבקשים להעביר את צינור המים שעובר היום מצומת תפוח דרך הכפר חווארה ליישובי גב ההר, יצהר, ברכה, איתמר ואלון מורה. 
<קריאה:>
צריך גם קו מתח עליון. 

<סגן שר הביטחון אלי בן דהן:>
רגע, אני אשלים, תשמע הכול. כרגע הבקשה שקיבלנו ממקורות, נתתי הנחיה שאנחנו הסכמנו שקו המים הזה יעבור לא בתוך חווארה אלא במקביל לכביש העוקף עצמו. זה רק מצריך קצת עיכוב בתכנון כי זה מצריך במספר מקומות הרחבה של קירות מגן ועוד דברים נוספים. עקרונית הדבר הזה ייסגר. הייתה שאלה מי יממן את העלויות הנוספות, הדבר הזה כבר נפתר. באופן עקרוני קו המים יעבור בצמוד לכביש, כך הוא יהיה כמובן מוגן יותר, לא כמו שהוא נמצא היום בתוך חווארה ולצערנו מי שיודע שבחווארה עצמה USA ביצעו שם שיפור של הכביש, אבל לא לקחו בחשבון שיש מתחת לכביש את צינור המים, כך שזה די הכרחי שצינור המים יעבור במקביל לכביש העוקף. 

זה מהווה מבחינתנו עיכוב של עוד שלושה שבועות מבחינת השלמת התכנון המפורט. אנחנו נסיים את זה ואני מניח שבעוד חודש, בעזרת ה', חודש וחצי לכל היותר, נצא למכרז לסלילת הכביש עצמו. וכפי שאמרתי, השלב הראשון זה כמובן נושא של קידום זמינות. 

מה שעדי אמר, קיבלנו בקשה. שוב, לצערי אני חייב להביע את מורת רוחי כי כל הגופים הללו, כשיצאנו לסלילת הכבישים הודענו מראש שאנחנו עומדים לסלול את הכבישים הללו. כולם כמובן מתעוררים מאוחר. קיבלנו עכשיו לאחרונה פנייה גם מחברת חשמל שרוצה גם היא ליצור קו עילי בצמוד לכביש העוקף. כרגע זה כנראה לא ניתן לביצוע. 

<קריאה:>
לצורך אנרגיות מתחדשות. 

<סגן שר הביטחון אלי בן דהן:>
לא רק. הם רוצים את הקו עצמו. הבעיה היא שקווי הדיקור של ההפקעות מאפשרים רק בקטע מסוים, או לא בכל הקטע כולו העמדה של עמודים. אנחנו בודקים את זה. אם יהיה ניתן נעשה את זה, אם לא, אז אפשר למצוא פתרון אחר, אבל זה לא יעכב את הכביש עצמו כי אנחנו לא רוצים שהכביש עצמו יתעכב. 

שיקוע קלנדיה. הכביש עצמו מבחינת התכנון מוכן, בימים האחרונים הייתה ישיבה של חברת מוריה עם עופר על כל הנושא הביטחוני שם. אנחנו צריכים להעביר חלק מהבסיס, הוא יעבור למקום טיפה צפונה כדי שהמעברים של קווי חשמל וקווים אחרים, ביטחוניים, אני מדבר כרגע על קווים מבחינה ביטחונית, נעשה תיאום כרגע בין עופר, ראש קש"ץ, לבין חברת מוריה ונעשה סיכום איך הדברים יבוצעו. יש שיתוף פעולה. מבחינת העניין הזה, גם העיכוב הזה נגמר ואפשר להתקדם קדימה.

כביש 45, אני רוצה לומר שפה אנחנו קצת טיפה מקדימים, הכביש עוד לא מוכן, גם לא מוכן מבחינת תב"ע. כרגע הוא נמצא בלשכת התכנון, בלשכת התכנון לבין היועמ"ש מקיימים דיונים איך אנחנו מבצעים את הכביש הזה כי חלקו, כמובן, יזדקק להפקעות. אין לכביש תב"ע, לכן גם הכביש עדיין לא נמצא בשלב מתקדם של תכנון. ברגע שאנחנו נשלים את התב"ע של הכביש הזה, זה כביש שאמור לצאת מאזור התעשייה של שער בנימין עד לשיקוע קלנדיה, זה יאפשר כמובן לכל תושבי צפון בנימין ודרום השומרון, כל מי שירצה לנסוע לשפלה, הוא יוכל דרך הכביש הזה, יוצא לשיקוע קלנדיה ומתחבר ל-443. כפי שאמרתי, אנחנו כרגע בשלב התב"עי של הכביש, זה ייקח קצת זמן, אני מקווה שנגמור גם אותו ואז אפשר יהיה לעבור לתכנון מפורט של הכביש. 

כביש עוקף רנתיס או לובן, בית אריה, הכביש עצמו, כידוע לכם, חלקו נסלל, חסר עוד חלק שלא נסלל. היו פה שתי בעיות בכביש הזה. בעיה ראשונה, נדרשה עמדתו של אלוף הפיקוד, התקיים דיון אצלו איך אנחנו מתייחסים לכביש החדש, ברגע שהוא ייסלל, איך מתייחסים לכביש הישן, הכביש שקיים היום, שמוביל מצומת ניל"י נעלה - - -

<היו"ר מרדכי יוגב:>
עד מחסום רנתיס. 

<סגן שר הביטחון אלי בן דהן:>
לא עד המחסום. אני מדבר קודם כל על הכביש שמוביל עד לצומת שמוביל עד לכפר לובן עצמו. אנחנו עושים לו עיקוף, כשהעיקוף הזה יהיה קיים האם הכביש הישן ימשיך להתקיים או לא, האם תימשך בו התנועה. היו פה כמה וכמה שאלות ביטחוניות, כרגע זה נמצא על שולחנו של אלוף הפיקוד. באופן עקרוני אנחנו מקדמים את הכביש הזה. 

בכביש הזה, צריך לדעת, חסר תקציב מכיוון שכאשר נעשה החישוב לתקציב עבור הכביש הזה לא נלקחו בחשבון שני דברים, אחד, יש קטע בכביש הזה שנקרא קטע 5, שהוא השלמה מהכניסה לעופרים כדי שהכביש יהיה בתנועת זרימה תנועתית טובה. היום, מי שמגיע מכיוון צומת ניל"י נעלה ורוצה להיכנס לבית אריה, אז הוא פונה ימינה לכיוון עופרים ואחרי 50 מטר יש לו פנייה שמאלה לכיוון בית אריה. כמובן מבחינה תנועתית אנחנו רוצים כביש שהתנועה בו תזרום, זה לא יכול להתקיים בכביש הזה ולכן חסר עוד קטע שלצערי לא נלקח בחשבון. יש עוד השלמות של קיר אקוסטי והשלמות של העתקת מרכיבי ביטחון כך שחסר עדיין כסף כדי לסלול את הכביש הזה, אני מקווה מאוד שנמצא לו פתרונות ובעזרת ה' גם הכביש הזה ייצא לדרך ברגע שיימצא הפתרון התקציבי. 
כביש המנהרות. מדובר בכביש, לסבר את האוזן, שאמור לצאת מצומת רוזמרין. הכביש כולו מצומת רוזמרין עד אלעזר, כשהכוונה היא להכפיל את הכביש, שהוא יהיה ארבעה מסלולים, שני מסלולים לכל כיוון מצומת רוזמרין בגילה עד לאלעזר. הכביש כרגע נמצא בשלבי תכנון. אנחנו רוצים שיושלם תכנון - - -

<היו"ר מרדכי יוגב:>
מי יעשה, מוריה? 

<סגן שר הביטחון אלי בן דהן:>
כן, מוריה. 

<קריאה:>
מתוכננים שם חמישה נתיבים. 

<היו"ר מרדכי יוגב:>
הנת"צ מתחלף. 

<סגן שר הביטחון אלי בן דהן:>
זה פחות עקרוני. אנחנו ביקשנו כרגע ממוריה לעשות תכנון, לפחות תכנון תנועתי של כל הקטע כולו כדי שהמינהל האזרחי, קמ"ט תחבורה, יוכל להתייחס באופן מלא לכל הקטע הזה. עקרונית מוריה כבר נמצאים בשלב מתקדם של שלב המנהרות והקטעים הנוספים עדיין לא נעשו בהם, כפי שאמרתי, כדי שנוכל לקבל את הקטע התנועתי כולו ואז יהיה אפשר להתקדם גם בתכנון של שאר הקטעים. זה כביש כמובן שאמור לעלות סכומים מאוד מאוד מכובדים והעבודה בו תיקח מספר שנים, אני מניח. 

כביש אדם-חיזמה, כרגע גם הוא נמצא בתכנון של תב"ע, אין עדיין תב"ע מלאה לכביש הזה. יש לנו עוד רשימה של מספר כבישים שלא מופיעים כאן, כבישים שאנחנו מקדמים את התב"ע שלהם, כביש 367 מצומת גוש עציון מערבה, עד אזור גבעות. אזור גבעות מתוכנן בעזרת ה' להיות אזור עם אלפי יחידות דיור. מי שיודע אנחנו, ברוך ה', הצלחנו ופתרנו את בעיית הקושאן שהיה שם, בעזרתו ובאמת עבודה מאומצת של המתפ"ש, של אלוף מרדכי, יחד עם כל הצוות. ברגע שתחמנו את הקושאן בקטע מסוים מאוד התברר שיש קטע גדול מאוד של אדמות מדינה. מי שזוכר, הממשלה הכריזה על 4,000 יחידות דיור מיד אחרי הרצח של שלושת הנערים, אבל אז התברר שיש קושאן שמונע את התקדמות התכנית. ברוך ה' נושא הקושאן נפתר, כרגע עובדים על הכנת תכנית לאלפי יחידות דיור, לכן אנחנו גם כרגע מכינים תב"ע לכביש הזה, כפי שאמרתי, מצומת גוש עציון מערבה עד אחרי גבעות. 

אנחנו גם מטפלים בכביש מצומת חוסן עד אחרי צור הדסה, גם שם יש כוונה להרחיב אותו. אנחנו כרגע עובדים על התב"ע של הכביש הזה. יש עוד כביש נוסף שעובדים על התב"ע שלו, מאזור בית הדסה לכיוון גבעות, שגם זה כביש חדש שיש כרגע תכנון ראשוני לגביו. יש עוד כמה כבישים, לא אלאה אתכם, כביש 5, מאריאל מזרחה עד צומת תפוח ומצומת תפוח ועד הבקעה, כשאיפה, הכביש הזה מתוכנן, התב"ע שלו מבוצעת בשלבים, השלב הראשון יהיה מצומת תפוח עד מגדלים ואחר כך הלאה עד לעיר מעלה אפרים, עד צומת גיתית. 

יש עוד כמה כבישים שכרגע, כפי שאמרתי, אנחנו מכינים את התב"ע שלהם, שזה השלב הראשוני. ברגע שהתב"ע תהיה מוכנה אפשר יהיה להגיש להתקדמות בעניין. זהו. תודה רבה לכולם, לכל מי שפה שותפים בעשייה הגדולה. 

<היו"ר מרדכי יוגב:>
אז זכינו. מה שנקרא זכינו לסקירה ככה אפשר להגיד לאפריאט שיש לו זמן לנוח, שיש מי שעושה לו את העבודה. אז אל"ף, תודה רבה באמת על כל הדחיפה. אנחנו נלך עכשיו רגע אחד לסדר של התכנון בתעבורה. יש לי כמה שאלות על מה שנשמע פה. אולי אני אציג את השאלות. 
<סגן שר הביטחון אלי בן דהן:>
אולי אני אגיד עוד מילה על תאורת הכבישים, בסדר? או שאתה רוצה להגיד את זה אחר כך? 

<היו"ר מרדכי יוגב:>
אוקיי, בסדר. יש פה מישהו שאמון על זה, בדרך כלל ישראל. אוקיי, בסדר, דבר במקומו, אין בעיה. 

<סגן שר הביטחון אלי בן דהן:>
אני אגיד ככה. קודם כל נעשה תאורת כבישים. מבחינתנו אנחנו השלמנו את העבודה שהייתה, בכל המקומות שבהם היה לנו תקציב השלמנו את תאורת הכבישים, שני כבישים מרכזיים שביצענו בהם תאורה זה הכביש מלובן, זה 465, אם אני לא טועה, עד כביש 5, חוצה את פדואל, עלי זהב, כל הכביש הזה, מי שמכיר את נחל שילה שם, קטע מאוד בעייתי, אז היום כל הקטע הזה מואר לגמרי, עשינו גם תאורה מאזור כרמי צור עד קרית ארבע ועוד עשרות רבות של כיכרות שאנחנו ביצענו בהן תאורה. אלה עבודות שהושלמו, התאורה הושלמה. כרגע אנחנו גם מבצעים תכנון שחלקו כבר הושלם, תכנון תאורות בכבישים רבים, הן בשומרון, הן בבנימין. לאחרונה הוספנו גם את הקטע שמבית חגי לעתניאל, קטע שהיה בעייתי, גם פה התכנון כרגע מתקדם יפה. 
אני מודה שכרגע אין לנו תקציב לביצוע התאורות הללו. חלק מהתאורה של הכבישים, נת"י התקדמו שם יפה וגם חלק מהתכנון הושלם. אני מקווה מאוד שאנחנו גם נמצא מקורות תקציביים כדי לממש את הכבישים המתוכננים, אלה שהתכנון שלהם מסתיים, גם להאיר אותם. הכבישים האלה הם כבישים שהתאורה בהם היא באמת כורח ביטחוני ולא פחות גם כורח בטיחותי. ברגע שכבישים מוארים הסיכוי, הייתי אומר האפשרות שתהיינה תאונות מהסוג שראינו לפני שבועיים, אני מקווה מאוד לא תהיינה. זאת מבחינתנו משימה שעומדת כרגע לנגד עינינו להשלים את התאורות המוכנות, לממש אותן מבחינת ביצוע. 

<היו"ר מרדכי יוגב:>
תודה רבה. יעקב, זאב, אבי ועופר, בקטעים שלכם עוד תשלימו. משרד התחבורה, אולי יש לכם מלמעלה עוד נתונים לומר. כמו שאמרתי, יש פה כמה דברים, היכולת להשלים לוחות זמנים, גם מוריה, גם גורמים אחרים, לרדת יותר ליכולת להשלים לוחות זמנים בחלק מהפרויקטים, כל אחד ואחריותו. אז כדי לא להאריך, אז באמת נעבור אליך, בתכנית האב בתחבורה, איך אתם מתקדמים, מה עוד ניתן לכם. או שנתחיל בך. 
<יעקב בליטשטיין:>
בנושא הכבישים, כבישים שלא צוינו על ידי סגן השר, אז כביש 55, אנחנו מבצעים את כביש 55 מאלפי מנשה עד החיבור שלו עם 444, זה תקציב לביצוע. כמובן שהוא מותנה בזה שאנחנו נסיים את הסטטוטוריקה שלו עד 2019 ונהיה מוכנים גם ל - - -

<היו"ר מרדכי יוגב:>
עד היכן? 

<יעקב בליטשטיין:>
מ-444 עד אלפי מנשה. 

<סגן שר הביטחון אלי בן דהן:>
נכון, זה נשכח ממני. זה אחד הכבישים שאנחנו כרגע עובדים על התב"ע שלו. 

<יעקב בליטשטיין:>
אז ההתניה היא כמובן שהמכרז יהיה מוכן לפרסום עד סוף 19' ואנחנו נהיה מוכנים. אנחנו עושים את כל המאמצים שנהיה מוכנים, אני חושב שאנחנו נהיה מוכנים. בנוסף לזה יש את גם הכביש האמריקאי הדרומי, מג'בל מוכבר עד נחל דרגה, 150 מיליון לביצוע. אנחנו מדברים גם על הכביש האמריקאי הצפוני והחיבור של אשר וינר ו - - - גם כן לביצוע. 

<היו"ר מרדכי יוגב:>
הכביש האמריקאי הדרומי, אתה מתכוון שהוא מוריד אותנו לים המלח מכביש 60. 

<סגן שר הביטחון אלי בן דהן:>
לא, זה כביש - - -

<קריאה:>
לא, הוא מתכוון להר חומה, ג'בל מוכבר. 

<יעקב בליטשטיין:>
יש פרויקטים נוספים שאנחנו מבצעים אותם לכאורה בתוך ירושלים, אבל למעשה הם משרתים את כל התנועה פנימה, העיקרי שבהם זה מחלוף הגבעה הצרפתית. גם הפרדה מפלסית וגם הפרדה בין התנועה של הרק"ל לתנועה הכבישית ולמעשה ממחלפים את כל המחלף הזה ככה שהוא יוכל להזרים - - -

<היו"ר מרדכי יוגב:>
מה לוחות הזמנים? 

<יעקב בליטשטיין:>
לוחות זמנים. 

<היו"ר מרדכי יוגב:>
איתן הגיש לי פה איזה שהיא טבלה. היא מכילה את הכול? 

<יעקב בליטשטיין:>
כן, יש את הכול. 

<היו"ר מרדכי יוגב:>
בשבילה צריך או מצגת או משקפיים. 

<איתן טי:>
בטבלה דווקא לא שמנו את הפרויקטים שהם יותר מטרופוליניים בירושלים, אבל לגבי ההפרדה המפלסית בגבעה צרפתית, אנחנו נהיה מוכנים למכרז באמצע 2018. 

<אבנר מרקוביץ:>
כן, אבל אנחנו ממתינים שם גם לאישור של התב"ע, כך שההערכה שלנו שרק ב-2019 המכרז עצמו יפורסם. 

<איתן טי:>
כן, כלומר עבדנו, בגלל החשיבות של הפרויקט הזה - - - 

<היו"ר מרדכי יוגב:>
תב"ע במינהל אזרחי או במינהל מקרקעי ישראל? 

<אבנר מרקוביץ:>
לא, תב"ע ירושלים. 

<סגן שר הביטחון אלי בן דהן:>
הכבישים האמריקאים, אני רק מעיר שצריך לסגור את התב"ע. 

<קריאה:>
זה בתוך ירושלים. 

<קריאה:>
הכביש האמריקאי הוא כולו סטטוטורי.

<היו"ר מרדכי יוגב:>
ירושלים כולה. 

<קריאה:>
התב"ע מאושרת בכביש האמריקאי. 

<היו"ר מרדכי יוגב:>
מהו הכביש האמריקאי הצפוני? מה אתה קורא לו? 

<אבנר מרקוביץ:>
הכביש האמריקאי הצפוני הוא כביש שמתחבר עם מנהרת נעמי שמר וממשיך, נכנס לכיוון ג'בל מוכבר, ממשיך, הכביש האמריקאי מרכז, שנמצא כרגע בביצוע ומסתיים בסופו של דבר בהר חומה - - -

<היו"ר מרדכי יוגב:>
מנהרת נעמי שמר, זה מנהרה, זה מנהור? 

<קריאה:>
יוצא במנהרה. 

<קריאה:>
מנהרה מתחת לא-טור, אבל אין עדיין את התב"ע. 

<קריאה:>
לא, תב"ע קיימת, התב"ע בתוקף. מתחת לא-טור, זה מגיע עד ג'בל מוכבר. בג'בל מוכבר יש את הקטע המרכזי של הכביש האמריקאי, שנמצא כרגע בביצוע. הכביש האמריקאי המרכזי מתחבר למקטע הדרומי שלו. 

<היו"ר מרדכי יוגב:>
התפיסה ברורה לי לגמרי, מרקם חיים, הטבעת המזרחית. היא ברורה לגמרי. מי המתכנן, מי האדריכל? 

<קריאה:>
מוריה.

<קריאה:>
אדריכל, אלי רכס סיים כבר את התב"ע לפני כמה שנים, אנחנו נמצאים כרגע, שוב, חלק בביצוע, חלק נמצא כרגע ממש לקראת המכרז, החלק האחרון נמצא כרגע בתכנון. 

<היו"ר מרדכי יוגב:>
מתחת למה הוא עובר? או שהוא עובר ממזרח? איפה הוא יוצא צפון דרום? 

<קריאה:>
הכביש שמתחיל ממנהרת נעמי שמר וחוצה בעצם לאורך כל ג'בל מוכבר, מגיע בסופו של דבר עד הר חומה. 
<קריאה:>
ועד מאצלנו, עד - - - בנימין. 

<היו"ר מרדכי יוגב:>
עופר, תסביר לי את זה בקרקע, איפה הוא עובר, או שהוא עובר מתחת לקרקע. 

<עופר הינדי:>
אני לא מכיר את החלק התת קרקעי, אני מכיר אותו בקטע של שייח' סעיד, צומת האיקס והכביש שמוביל לעוקף זעתרה מגיע לג'בל מוכבר.

<היו"ר מרדכי יוגב:>
הוא עובר ממזרח לאבו דיס? 

<עופר הינדי:>
עובר ממערב לאבו דיס. 

<בני כשריאל:>
ממערב גם לעזריה. 

<אבנר מרקוביץ:>
הוא לא בשטח שיפוט ירושלים, אין לו קטעים, למעט נקודה קטנה אחת - - -

<היו"ר מרדכי יוגב:>
איפה הוא חוצה את עזריה ואבו דיס? 

<אבנר מרקוביץ:>
הוא לא חוצה את עזריה ואבו דיס, הוא נמצא מערבית לעזריה ואבו דיס. 

<עופר הינדי:>
יש בלבול בין כביש 80 לבין הכביש הזה.

<יעקב בליטשטיין:>
אנחנו נראה לך את זה אחרי זה על מפה. 

<עופר הינדי:>
ממערב לקדרון, מעל הקדרון. 

<היו"ר מרדכי יוגב:>
מדרום לעיר העתיקה, צמוד לחומה? איפה?

<עופר הינדי:>
מדרום לעיר העתיקה. 

<היו"ר מרדכי יוגב:>
הכול שם בנוי. 

<קריאה:>
לא, מזרחית בצורה משמעותית לעיר העתיקה. 

<היו"ר מרדכי יוגב:>
איפה? הכול בנוי, חברים. ממזרח לחומה או ממערב לחומה? 

<קריאה:>
ממזרח לחומה. 

<היו"ר מרדכי יוגב:>
גם בנוי, אבו דיס ועזריה. עד מעלה אדומים רצף - - -

<קריאה:>
הוא עובר מתחת לא-טור. 

<אבנר מרקוביץ:>
הכביש שעובר בתוך השכונה, היום הקטע המרכזי - - - יאפשר גם תנועה עוברת. אבל הוא לא כביש הטבעת המזרחי בתצורה המלאה והרחבה שלו, כביש בין עירוני רחב. זה כביש בתוך העיר, עובר בתוך אבו טור, בתוך כל השכונות האלה - - -

<עופר הינדי:>
שום כביש לא עובר באבו דיס, שום כביש לא עובר בעזריה. יש שני כבישים, כביש הטבעת הקטן זה מה שהם עושים עכשיו, מתבססים על כבישים קיימים, מרחיבים ומשדרגים אותם באזור ג'בל מוכבר. כביש הטבעת הארוך, הגדול, הוא פרויקט של למעלה ממיליארד שקל שהוא הולך בצמוד לגדר הביטחון במזרח ירושלים, באמצעות גשרים ומחלפים ויוצא במחלף א-זעים הוא מתחיל באזור הר חומה ומתחלף בא-זעים. עד שזה יקרה הם את פרק הזמן עושים מה שנקרא חלופה לכביש הטבעת, שלב א', כביש ג'בל מוכבר, צמוד לשייח' סעיד, מי שמכיר, וכל העניין הזה. זה הכול. 

<היו"ר מרדכי יוגב:>
לחלום הזה שאתה מדבר עליו, לחזון הזה יש מתכנן? 

<עופר הינדי:>
כן, יש מתכנן. אני ישבתי - - -

<קריאה:>
זה כביש שבאמת מחבר את השומרון להר חברון. 

<אבנר מרקוביץ:>
אתה רואה כאן את - - - עד לפה, תת קרקעי ככה ומפה מתחבר לכביש האמריקאי. 

<עופר הינדי:>
יש לזה תכנון מתקדם, ישבנו עליו כבר, בחנו אותו. 

<היו"ר מרדכי יוגב:>
בני, אתה רואה? הגענו ישר אליך. 

<בני כשריאל:>
לא, חכה, אין לזה תקציב - - -

<היו"ר מרדכי יוגב:>
אנחנו יודעים. 

<בני כשריאל:>
אנחנו רוצים את הדברים הקטנים, לא במיליארד שקל, אנחנו רוצים משהו פה ב-100 מיליון שקל. 

<היו"ר מרדכי יוגב:>
מצד אחד אנחנו רוצים להיכנס, מצד שני אנחנו לא רוצים לרדת לפרטים של כביש 1 לפני שנראה את המקרו הכולל, כי אחרי זה לא נגיע גם לעוד דברים פה. 

<בני כשריאל:>
אבל, מוטי, הכביש הזה מאוד חשוב. 

<היו"ר מרדכי יוגב:>
הכביש הזה, אוקיי, לכביש האמריקאי הצפוני, הקטן, כמו שאתם קוראים לו, יש לו לוחות זמנים לתכנון, לביצוע? 

<עופר הינדי:>
יש.

<אבנר מרקוביץ:>
הכביש האמריקאי הצפוני, שוב, הכביש הזה מחולק לשלושה חלקים. הכביש שאנחנו מדברים עליו מחולק לשלושה חלקים, כאשר החלק המרכזי שלו נמצא כרגע בביצוע, החלק הדרומי שלו, התכנון המפורט הושלם והוא נמצא כרגע ממש לקראת פרסום המכרז, החלק הצפוני נמצא כרגע בשלבי תכנון. 

<היו"ר מרדכי יוגב:>
מתי אתם רואים את המערכת הזאת מסוגלת לעבוד? כמערכת, בסוף זה מערכת. 

<אבנר מרקוביץ:>
כל קטע יודע גם לעבוד ולתת מענה בלי קשר לקטעים האחרים. המערכת כמערכת, הערכה שלנו, החלק הצפוני, שהוא החלק האחרון ייצא לביצוע בשנת 2019, ובשנת 2021 אמור כבר להתחיל לפעול. 

<היו"ר מרדכי יוגב:>
זאת אומרת אתה תראה מרקם חיים, צפון-דרום אוכלוסייה פלסטינית ו - - -

<אבנר מרקוביץ:>
זה לא מיועד לאוכלוסייה פלסטינית, הכביש כולו נמצא בתוך תחום ירושלים. 

<עופר הינדי:>
למזרח ירושלמים ישראלי, זה לא פלסטיני, פלסטיני לא יכול לנסוע בירושלים. 

<היו"ר מרדכי יוגב:>
הבנתי, קלטתי. זאת אומרת זה לא מרקם החיים הפלסטיני של צפון-דרום. 

<עופר הינדי:>
זה כבישים בתוך ירושלים. 

<היו"ר מרדכי יוגב:>
ברור לי, הבנתי. 

<קריאה:>
זה לא כביש 80, אתה מתכוון לכביש 80.

<היו"ר מרדכי יוגב:>
זה ממערב למחסום א-זעים ויוצא באזור החומה, קרי טבעת מזרחית פנימית פנים ירושלמית. אוקיי. 

<עופר הינדי:>
כל הרציונל שלו להסיט תנועות בעיקר מדרך חברון. כל העומסים שיש בדרך חברון, שאנשים יילכו לעוקף, כביש טבעתי כזה, שמשרת את הרעיון של כביש הטבעת. 

<היו"ר מרדכי יוגב:>
ברור, הטבעת המזרחית. 

<בני כשריאל:>
הוא מחבר את כל יו"ש לכביש 1. 

<היו"ר מרדכי יוגב:>
הטבעת המזרחית הקטנה. אוקיי, זה קיבלתי, אבנר. מה עוד שאתם מדברים עליו? הטבעת הדרומית היא מג'בל מוכבר עד נחל דרגה. מה עושה נחל דרגה שם בסיפור? לא מסתדר לי. חשוב היה שתביאו את זה - - -

<יעקב בליטשטיין:>
הנחל, זה עד הכביש שמתחבר לידו. כרגע הם ינסו להראות לך את כל ה - - -

<היו"ר מרדכי יוגב:>
זה כאילו החלק הדרומי שהולך לעוביידה וחוזר להר חומה, על בסיס כבישים קיימים. 

<עופר הינדי:>
זה מהר חומה, הכביש שמוביל להרודיון. הכביש הזה שמשה מרחביה סלל אותו, הוא מתחבר לצור באחר, כל המקומות האלה, אל מונטר, שייח' סעיד, או לג'בל מוכבר. זה כביש שקיים היום, אבל חלק מהקטעים אנחנו פותחים בתיאום עם מוריה, שהם צמודים לגדר בשייח' סעיד, מעבירים להם חלק מההפקעה וכל העניין הזה של הגדר והם יוצרים שם משהו - - -

<היו"ר מרדכי יוגב:>
אנחנו נבקש שתעבירו לוועדה את מרשם הכביש, כי זה דבר שחלמנו עליו, דיברנו עליו, אבל עוד לא ראינו אותו באמירה לביצוע. אני מבין שהוא מקודם. אז בשמחה, גם את הטבעת הקטנה וגם, קובי, את הטבעת הגדולה. 

<יעקב בליטשטיין:>
הנה, אפשר להראות לכם. 

<אבנר מרקוביץ:>
זה קלנדיה, שדה התעופה בעטרות, הלא פעיל, וזה מעבר קלנדיה. כביש 45 שכרגע מקודם. 

<היו"ר מרדכי יוגב:>
מקודם על התוואי של המחצבות? 

<אבנר מרקוביץ:>
כרגע לא מוצג פה כי יש מספר חלופות ויש כמה אופציות, כרגע אנחנו מציגים פה את האפשרות הזאת של - - -

<היו"ר מרדכי יוגב:>
רעיונית. 

<אבנר מרקוביץ:>
כביש 437 שיורד, זה חיזמה, מחיזמה אנחנו ממשיכים על הכביש לכיוון ענתות, יש את כביש 437 הסגור, שכרגע נמצא לקראת גמר ביצוע. כאן אנחנו מגיעים למחלף הזיתים שנמצא כרגע לביצוע, לקראת סיום, שיאפשר גישה מכיוון 437 הסגור לכיוון מנהרת נעמי שמר. מפה אנחנו בעצם מגיעים לכביש הטבעת. כביש הטבעת המזרחית מתחיל פה במנהרת נעמי שמר ונכנס כאן, זה התוואי שלו לכיוון דרום. 

<עופר הינדי:>
זה החזון, מה שהוא מציג. 

<אבנר מרקוביץ:>
לא, זה לא החזון, זה כביש שמקודם כרגע ונמצא כרגע בטיפול. הכביש הזה מגיע עד לנקודה הזאת, מפה אנחנו מגיעים לקטע שמתפצל. קטע הכביש האמריקאי מרכז שנמצא כרגע בביצוע וקטע שנמצא באיזה שהוא תכנון רעיוני עכשיו, שהוא הכביש, שעליו עופר מדבר, שהוא נמצא כרגע באיזה שהוא תכנון רעיוני בלבד ומפה אנחנו מתקדמים וממשיכים עם הכביש לכיוון הר חומה ולכיוון הירידה להרודיון, עם זרוע שעולה לכיוון תלפיות.
בעצם זו מערכת הכביש של כביש שלוקח מירושלים, ממש מצפון ירושלים, אזור עטרות, ומגיע בכביש די ראשי ומשמעותי עד לדרומה של העיר, עד לאזור הר חומה. 

<היו"ר מרדכי יוגב:>
כמו שאמרת, קובי, אתם רואים את המערכת הזאת מוכנה ב-2021.

<יעקב בליטשטיין:>
ב-2021, כן. סוף 2021. 

<היו"ר מרדכי יוגב:>
טוב, זה דבר יפה. למרות שכתוב פה 2016 אנחנו לא ראינו את זה פה בוועדה והיא כבר מתכנסת לפחות 17 מאז שהיא נוסדה. מ-2016 לפחות שלוש פעמים. 

<עופר הינדי:>
זה לא איו"ש. 

<היו"ר מרדכי יוגב:>
אוקיי, אבל זה משפיע מאוד על עוטף ירושלים. 

<איתן טי:>
וצריך להגיד, בסיכום התקציבי האחרון הוקצה תקציב לביצוע, ולכן פה יותר ודאיים לגביו. 

<היו"ר מרדכי יוגב:>
כמה הוקצה תקציב לביצוע? של כל הקטע? 

<איתן טי:>
הקטע הצפוני, זה מה שקובי אמר בהתחלה. 65 מיליון לתכנון וקידום של הקטע הצפוני, כלומר כשהוא יהיה בשל לביצוע נוסיף תקציב לביצוע. הקטע הדרומי, 150 מיליון שקל לביצוע והקטע המרכזי כבר מבוצע, כבר בביצוע. 

<קריאה:>
איפה התוואי של החומה? גדר ההפרדה? 

<אבנר מרקוביץ:>
התוואי של החומה, של גדר ההפרדה, מסומן פה בצבע ירוק. אנחנו ממש קרובים מאוד לתוואי הגדר. 

<היו"ר מרדכי יוגב:>
יפה, אנחנו נשמח שתעבירו אלינו לוועדה גם את המרשם של הדבר, בהחלט אני חושב שזה דבר יפה מאוד. 

אנחנו נעבור, קובי, או אליך, או אל יהושע, מי שתגידו, ויתייחס לתכנית האב. 

<יעקב בליטשטיין:>
יש עוד עבודות שאנחנו עושים, מוקדי סיכון למיניהם. 

<היו"ר מרדכי יוגב:>
אז ניגע בהם בהמשך. רק עוד מילה שהזכיר פה סגן השר. אם אתם רוצים להזכיר פה, לי יש עוד כבישים, אני אשאל עליהם אחר כך. 

<יעקב בליטשטיין:>
עוד כביש, מודיעין עילית לפיד. 

<היו"ר מרדכי יוגב:>
446. 
<יעקב בליטשטיין:>
כן, 446. מבחינתנו הוא בתוך אותם 800 מיליון והוא גם כן צריך לצאת לביצוע. מבחינתנו - - - 
<היו"ר מרדכי יוגב:>
הוא סיים תכנון? 

<יעקב בליטשטיין:>
הוא עכשיו נכנס לתכנון. 

<סגן שר הביטחון אלי בן דהן:>
לא, אין תב"ע. אנחנו עובדים על התב"ע עכשיו. 

<היו"ר מרדכי יוגב:>
מי המתכנן? 

<יעקב בליטשטיין:>
הוא נכנס לתכנון. לא הבנתי, מבחינתנו הוא לביצוע. 

<קריאה:>
למיטב ידיעתנו יש תב"ע. 

<היו"ר מרדכי יוגב:>
הייתה תב"ע בפעם הקודמת. 
<קריאה:>
נתיבי ישראל עמדו בקשר עם מינהל - - -

<סגן שר הביטחון אלי בן דהן:>
יש תב"ע? 
<היו"ר מרדכי יוגב:>
כן, הייתה גם בפעם הקודמת. 

<קריאה:>
יש תב"ע, הוגש תכנון. 

<יעקב בליטשטיין:>
מה שנדרש כרגע זה תכנון מפורט וגם לבדוק שבאמת התב"ע היא - - - אבל מבחינתנו יש תב"ע ואנחנו נכנסים לתכנון מפורט. 
<סגן שר הביטחון אלי בן דהן:>
מי עושה את התכנון המפורט? 
<קריאה:>
נת"י. 

<היו"ר מרדכי יוגב:>
אני חייב לומר לכולכם, בעבר הוא תוכנן לדו נתיבי. מי המתכנן? 

<קריאה:>
אין עוד צוות, כרגע בהליך התקשרות. 

<קריאה:>
מונה מנהל פרויקט, צוות תכנון בתהליך ההתקשרות. 

<היו"ר מרדכי יוגב:>
מי זה מנהל הפרויקט, אתם יודעים? 

<קריאה:>
ישראל ספיבק. 

<היו"ר מרדכי יוגב:>
צריך לדעת שבעבר היה לזה תכנון ורק הוא צומצם בגלל בעיות כספיות. זאב יודע את זה ואחרים יודעים את זה, הוא צומצם בגלל בעיות כספיות. החציבה וכל הדברים הללו היו אמורים לתת דו נתיבי, דו מסלולי, וגם התחשבות בכיכר החשמונאים בדרך זו או אחרת. 
<יעקב בליטשטיין:>
מבחינתנו הוא 120 מיליון שמתוקצבים במסגרת ה-800. 

<סגן שר הביטחון אלי בן דהן:>
כן. 

<היו"ר מרדכי יוגב:>
אוקיי. בסדר. כביש 437 ענתות א-זעים, על כל קטע, כן לפתוח, לא לפתוח, מתי לפתוח, מי פותח, באחריות מי. 

<יעקב בליטשטיין:>
באחריות המשטרה. 

<עופר הינדי:>
יעני משרד התחבורה ומשטרת ישראל. 

<איתן טי:>
יש סיכום דיון גם בזמנו של משרד ראש הממשלה ועכשיו מהחודש האחרון של המל"ל, שהמשרד לבט"פ, הזרוע שלו זה המשטרה, הם אחראים על פתיחת הכביש. אנחנו נהיה מוכנים לפתיחה ב - - -

<קריאה:>
ברבעון שני. 

<איתן טי:>
ברבעון שני. 

<בני כשריאל:>
מי מפעיל את המחסום שם, המשטרה? 

<איתן טי:>
בשלב הראשון. 

<היו"ר מרדכי יוגב:>
מה, ברבעון השני של 18'? זאת אומרת עד יולי 18'? 

<סגן שר הביטחון אלי בן דהן:>
כן. זה ממש מתקדם. 

<קריאה:>
הכביש עצמו כבר - - -

<סגן שר הביטחון אלי בן דהן:>
זה בריבוד, עושים לו עוד ריבוד ותיקון. 

<קריאה:>
הסיפור של המעגל ש - - - מתנגדת. 

<סגן שר הביטחון אלי בן דהן:>
אני חייב להגיד מילה. עופר, לפחות מה שאנחנו יודעים עדיין המשרד לבט"פ לא מקבל על עצמו את המעבר. צריך להיות מודעים לכך. 

<היו"ר מרדכי יוגב:>
אנחנו ניגע בזה בהרחבה בישיבה הבאה, אנחנו מודעים לסיפור. 

<קריאה:>
תסבירו לציבור. 

<סגן שר הביטחון אלי בן דהן:>
אני לא מאשים אותך, אני רק אומר שבדיונים אצלי זה עלה ואני יודע את זה. 

<היו"ר מרדכי יוגב:>
אנחנו נשנה בישיבה הבאה שאנחנו מדברים עליה, בישיבה הבאה נעסוק, גם בגלל שהרחבתם פה והבאתם חדשה טובה לגבי עוטף ירושלים וגם בגלל שהנקודה הזאת היא נקודת תורפה, גם בהתייחס לבני, שהוא היה רוצה לראות שם מערכת אחרת, שהוא יציג, שנותנת גם את המענה ההפוך, ממעלה אדומים לתל אביב, או גם מרקם החיים של הפלסטינים, שיוצר לו יותר עצמאות, אז נשמע אחרי זה את בני ואני חושב שנייחד לזה גם בישיבה הבאה, במעקב, איך המערכות הללו מקבלות יותר סגירות, מקבלות מענה שהוא win win ולא מלחמות, לא יהודים ולא יהודים עם אחרים. 

אני אשאל אותך אם יש פה משהו. אם לא, אז בשמחה אפשר להגיד תודה, יש פה אנשי מקצוע. אנחנו כן רואים, בדגש, גם בחשיבות שהובעה על ידי כלל אנשי יהודה ושומרון. מייצגים אותם פה עוד אנשים, אבל יש פה ראש מועצה אחד. הכביש ההוא של שער בנימין - - -

<קריאה:>
שניים. 

<היו"ר מרדכי יוגב:>
שניים, אבי פה, ברוך הבא. הכביש ההוא של שער בנימין, עטרות, ששיקוע קלנדיה הוא חלק ממנו, אחרי חווארה ואל ערוב ונבי אליאס שהסתיים, הוא צוואר הבקבוק המרכזי של כל השומרון ובנימין ובקעת הירדן, טיפל בו דוד לוי בשעתו, ראש מועצת הבקעה, הוא התחיל לטפל בו עוד בימיו, משום שאדם חיזמה, ונשמע אם גם עכשיו תגידו שעוד שנתיים תהיה תב"ע, כי זה כבר שנתיים שאתם אומרים 'עוד שנתיים תהיה תב"ע', אז הוא המוצא, אי אפשר להסתמך על הציר היחיד הזה בשביל להעביר בו תנועות שמסתכמות היום ב-40,000-50,000 כלי רכב באדם או על כביש 60, בצוואר הבקבוק הזה. אם היום נכנסים לירושלים, גם אם רק 10,000 או 15,000 ועוברים למעלה אדומים בוודאי 25,000 או 30,000, אז פשוט גם אם תצא תב"ע בעוד שנתיים עד אז זה נחנק ולא מאפשר, גם אם מורחב נתיב פסגת זאב. 
<קריאה:>
דרך אגב, אדם חיזמה, התב"ע עצמה גם היא תקועה עם אותו סיפור של היועץ המשפטי של המינהל האזרחי. 

<סגן שר הביטחון אלי בן דהן:>
בשבוע הבא יש לנו דיון על זה עם רמ"א ועם היועמ"ש. 
<היו"ר מרדכי יוגב:>
אנחנו נתקדם פה בעוד דברים, אנחנו נגיד לך תודה, אבל כל הסיפור הזה של תקני המינהל האזרחי או עבודת היועמ"ש, בין אם זה - - - טוב, לא נגיד את הסיבות, המציאות היא שזה לא מתקדם, אז אנחנו כנראה נוסיף את זה אלינו פה. אנחנו נוסיף את זה גם ללחוץ מכיוון נוסף. יש פה גם את לוחות הזמנים הנוספים, ותודה רבה, באמת, באופן פרטני. 

<סגן שר הביטחון אלי בן דהן:>
תודה. 

<בני כשריאל:>
אפשר לומר כמה דברים כשסגן השר נמצא? 

<סגן שר הביטחון אלי בן דהן:>
כן, בבקשה. 

<בני כשריאל:>
תודה, אדוני היושב ראש וגם לסגן השר. אני רק רוצה לומר לכם שמעלה אדומים היום כ-42,000 תושבים, בתכנון מתקדם שנמצא בתוך שטח מעלה אדומים כ-5,000 יחידות דיור, תכנון מתקדם מאוד, מלבד 4,200 יחידות דיור ב-1E שמועמד להפקדה שטרם הפקידו אותם, בעיות מדיניות. לנו יש רק כניסה אחת לירושלים היום והכניסה הזאת היא לא רק לנו, היא לנו, לבקעת הירדן, למגילות, לקידר ויישובי מזרח בנימין. העומס שם הוא גדול מאוד ולכן אנחנו תמיד סמכנו על הכבישים העוקפים שתוכננו עוד בתקופתו של אריאל שרון. היו שם שלושה כבישים, כביש 45 וכביש 80 וכביש הטבעת המזרחי. הם נעצרו, כמו שהגדר המסכלת נעצרה, מכל מיני בחינות, זה היה תקציביות ועדיפויות אחרות. 

עכשיו אנחנו בבעיה קשה מאוד. אנחנו כבר ביקשנו כמה פעמים להעלות על סדר היום, גם במשרד הביטחון, מאז תקופתו של אריאל שרון, וללא הצלחה. אני מקווה שוועדת חוץ וביטחון תתמוך בנו בנושא. אחת, זה הנושא החשוב ביותר, גם מבחינה ביטחונית וגם מבחינה מדינית, שהצבא תומך בה ועופר בטח ובטח היה גם אצלנו, זה כביש של 4.5, 4.7 קילומטר, בין א-זעים לעזריה, כביש אשר יכניס את 1E לתוך מעלה אדומים, שזה דבר חשוב מאוד, יהפוך פחות או יותר את הכביש שלנו ממצפה יריחו עד אלינו פחות או יותר כביש פנימי לכל היישובים האלה, וגם מבחינה ביטחונית הכביש הזה חשוב מאוד, משום שאז הרכבים שבאים מעזריה, בכלל מדרום הר חברון, כל הרכב הפלסטינאי, לצפון השומרון וההיפך. הם לא יעברו דרכנו, הם יעברו דרך הכביש הזה. לכביש הזה כבר יש תכנון, נכון? תקן אותי, עופר, אם אני טועה. 

<עופר הינדי:>
ראשוני. 

<בני כשריאל:>
בסדר, יש לו תכנון ראשוני. יש כבר צו תפיסה, התוואי ידוע, יודעים בדיוק מה העלות שלו, הנושא הזה משום מה ירד מסדר היום, למרות שזה כביש חשוב מאוד, כמו כל שאר הכבישים, ואני בעד הכבישים האחרים, חלילה לי מלצאת נגד הכבישים האחרים. זה צריך להיכנס לסדר היום, חייב להיכנס לסדר היום. 

הכביש השני זה כביש 45. הוא כביש אדום. מצומת מישור אדומים, כלומר מעלה אדומים עד לצומת חיזמה, אדם, כיכר חיזמה, הוא כביש אדום, גם על ידי הצבא, זה כביש מסוכן, יש בו תאונות דרכים וזה כביש שמוציא אותנו גם כן וגם את האחרים לעוקף ירושלים לכיוון בנימין וכדומה. זה כביש שיחליף את כביש 45. כביש 45 היה צריך להיסלל במקום אחר, ליד השומרוני הטוב. הוא לא נסלל, גם כן מכל מיני בחינות כלכליות, החליטו להרחיב את כביש חיזמה. לצערנו, מה שקרה פה, במקום להרחיב את הכביש הזה, שהוא כביש אדום, התקציב כנראה עבר למקום אחר, לא יודע לאן. אני חושב שצריך כבר לתת את הדעת על זה, להיכנס מיד לכביש הזה, כי זה כביש עמוס מאוד, גם על ידי רכבים פלסטינאים וגם על ידי רכבים ישראליים. 
הכביש הבא שאנחנו דיברנו עליו זה כביש עוקף ירושלים. זה כביש שמחבר את צפון השומרון דרך בנימין, מעלה אדומים לגוש עציון עד הר חברון. זה הכביש הזה. הכביש העוקף הזה, כביש עוקף ירושלים, הוא לא ייסלל, הוא לא ייגמר, אם לא ישימו עליו את מלוא תשומת הלב למנהרה שמתחת לא-טור. למה הוא לא בסדר עדיפות? כי הוא מיליארד שקל, אבל מיליארד השקל האלה נחוצים לכל היישובים שעוקפים את ירושלים. הם גם טובים לירושלים, שלא נעמיס על ירושלים - - -

<היו"ר מרדכי יוגב:>
בני, בשביל להבין את מה שאתה אומר, אתה מדבר לא על הטבעת הקטנה, שהיא בתוך החומה, אתה מדבר על הטבעת הגדולה. 

<בני כשריאל:>
לא, אני מדבר על הטבעת הקטנה, לא על 80, בינתיים לא. כביש 80 נועד לפלסטינאים כדי לעקוף אותנו ואז להזיז את המחסום לכיוון השומרוני - - -

<היו"ר מרדכי יוגב:>
לא, אני מדבר על כביש 80. 

<בני כשריאל:>
אני אדבר גם על כביש 80. כביש הטבעת הזה, של המנהרה מתחת לא-טור, שדיברו על זה. עדיין אין לזה תקציב, אין לזה בכלל שום התייחסות לתקציב. 

<היו"ר מרדכי יוגב:>
עכשיו הוא סיפר, 65 מיליון שקל לתכנון צפוני. זה מה שדובר פה. 

<בני כשריאל:>
לא, המנהרה עצמה צריכה תקציב מיוחד של מיליארד שקלים פלוס. 

<קריאה:>
הוא מדבר על מה שעופר קרא לו החלום, החזון. 

<בני כשריאל:>
בדיוק. בלי המנהרה הזאת צפון השומרון לא תתחבר לדרום הר חברון. זה כביש שטוב לכולם, גם לירושלים, שלא נצטרך לנסוע דרכה כדי להגיע לשני הצדדים, וגם ליישובים שלנו, שהם יוכלו לעבור דרך מעלה אדומים שהיא במרכז יהודה ושומרון לשני הכיוונים, ליישובים הישראליים שלנו, שזה מונע את כל הצפיפות הזאת ואת כל העומס על ירושלים. 

כביש 80. כביש 80 תוכנן בתקופה של אריאל שרון, כשהיה ראש ממשלה, כשרצה לעשות את הגדר המסכלת מסביב לגוש אדומים ועוד גושים אחרים. כביש 80 נועד ביחד עם כביש עזריה, להזיז את המחסום מצומת א-זעים לכיוון השומרוני הטוב. השומרוני הטוב זה כביש שעוקף אותנו וגם את יישובי מזרח בנימין. כלומר יישובי מזרח בנימין, מעלה אדומים וקידר יהיו בתוך המסגרת של ירושלים, כמו גבעת זאב היום. 
משום מה, למרות שיש לו את התוואי, למרות שהתחילו בתכנון ראשוני, הכביש הזה לא קודם. אם אנחנו רוצים להכניס את גוש אדומים לתוך ירושלים ולהעביר את המחסום לשומרוני הטוב חייבים לעשות את זה, אחרת עופר הינדי לא יאשר לנו גם אם כביש עזריה א-זעים ייסלל. 

<היו"ר מרדכי יוגב:>
טוב. אל"ף, תודה רבה. בי"ת, אני מבקש מכל הגורמים האחרים לקצר קצת, גימ"ל, אני רק אומר לסגן השר, טרם שהוא עוזב, גם תודה רבה וגם בהתייחס לדברים שאמר בני ולכולם, כביש 80 הוא כביש אסטרטגי למדינת ישראל, הוא לא רק בשביל להכניס את מעלה אדומים פנימה, הוא בשביל לחבר את צפון המדינה אל מול פקקים שמצטברים כבר בכביש 6 החל מחמש וחצי בבוקר ולתל אביב מגיעים בשלוש שעות או בשעתיים והוא מתחייב. 90 הוא למטה, משאיות שנוסעות מהצפון, בקעת בית שאן, לבקעת ערד, הן נוסעות על 80, לא צריכות לטפס את כל הדבר הזה, הן נמצאות בשליש גובה, הן נמצאות במקום אחר, ויוצרות מציאות שבה אנחנו מסוגלים להצמיד אליו אחרי זה את שדה התעופה בנבי מוסא, לעשות עוד דברים. בקיצור מדינת ישראל זקוקה לכביש העורף הזה, כביש 80, וצריך להסתכל עליו בראייה קדימה, תכנונית, תכנונית רעיונית ואחר כך תכנונית מפורטת. 

ב-18' נסתכל עליו רעיונית, ב-19'-20' במפורטת, ב-21'-22' נסתכל בתר"ש. הוא כביש חיוני היום, בהתייחס לצפיפות של כלי הרכב, וכביש 6 שכבר פקוק. אני אומר מ-80 נהפוך אותו ל-8 בעתיד, נסתכל עליו מיד ככה, לא 538, 568, אלא 80 עם תכנון ל-8. כך צריך להסתכל. כך צריך להסתכל עליו ואז חוצים שמחברים, חוצה מנשה, חוצה בנימין, חוצה שומרון, חוצה עציון, התב"עות. מעלה אדומים ממילא כבר תהיה בפנים. אני חושב שהוא הכביש האסטרטגי, גם לצורך התנועתי של ישראל וגם בכל היבט אחר שתשים אותו. גם להתניידות, מהשומרון ולכל מקום. 

<בני כשריאל:>
רק להדגיש את החשיבות, למעלה אדומים יש רק כניסה אחת לירושלים. 

<היו"ר מרדכי יוגב:>
לא רק של תושבי - - - לא של תושבי יהודה ושומרון בהכרח, אלא של תושבי מדינת ישראל ובהתאם לזה מעברים אחר כך, איפה שיצטרך. תודה רבה. 

<סגן שר הביטחון אלי בן דהן:>
תודה רבה. 

<היו"ר מרדכי יוגב:>
אנחנו נמשיך. 

<יעקב בליטשטיין:>
מילה אחת רק לגבי כביש 437, שציין אותו בני. במסגרת מוקדי סיכון אנחנו מטפלים בכביש הזה בגבולות הדיקור. אנחנו מרחיבים את הכביש ומטפלים בעקומות. אני מדבר על הכביש שמגיע מלמטה, זה מתבצע עכשיו ב-18'-19' וזה תוקצב לביצוע. 

<היו"ר מרדכי יוגב:>
אני מבין, כש-45 זה ה-wishful thinking והיה צריך להיות בכלל בוואדי מכמש, אם אני לא טועה, כהמשך למחצבות. הוא היה צריך לרדת לכיוון נחל מכמש ולצאת באזורי המישור, אבל לא על בסיס התוואי של הדבר הזה אלא - - - אני לא זוכר כרגע בעל פה את התוואי, אבל התוואי שלו הוא שונה. 

יהושע, בכבוד. 

<יהושע בירוטקר:>
אני רק אעדכן. אני מדבר על תכנית אב לתחבורה ביהודה ושומרון. אנחנו עוברים מהשוטף לטווח הבינוני עד לטווח הארוך, ב-2040. אני רק אגיד שלפני חודשיים אושר תקציב לכל הפרויקט הזה, גם לסקרים, גם לתכנון. בדצמבר התקיימה פגישה - - - 

<היו"ר מרדכי יוגב:>
כמה תקציב? 

<יהושע בירוטקר:>
11 מיליון.

<היו"ר מרדכי יוגב:>
זה שום דבר, הוספתם עוד מיליון אחד ל-10 שהיו. 

<איתן טי:>
לא, 10, מה שכבר דווח פה בוועדה. 

<יהושע בירוטקר:>
בדצמבר התקיימה פגישה במשרד התחבורה יחד עם רמ"א, כלומר הצוות של משרד התחבורה יחד עם הצוות של רמ"א וסוכם על שיתוף פעולה. סוכם גם שיהיה מעקב בעוד חודשיים בערך, תהיה פגישה בין שני הגורמים האלה כדי לראות שאנחנו מתקדמים בתכנית. במקביל כתוצאה מזה התקיימו פגישות כבר עם הנציגים במינהל האזרחי, התחלנו לאסוף חומר שם. אני מניח שעד סוף מרס אנחנו נסיים לאסוף את החומר מהמינהל האזרחי. 

במקביל התחלנו להתארגן לקראת ביצוע הסקרים, יש הרבה מאוד סקרים שאנחנו הולכים לבצע ביהודה ושומרון, הרגלי נסיעה, סקר נוסעים בתחבורה הציבורית, סקר בכל המעברים שעוקפים את יהודה ושומרון וזה סקר מאוד מקיף במעברים, גם שדרות להולכי רגל, שדרות כלי רכב, אוטובוסים, זמני עיכוב וכו'. במסגרת הזו יש גם כוונה להסדיר את המעברים ואולי אפילו במעברים להולכי רגל לנסות להסדיר תחבורה ציבורית. 
<היו"ר מרדכי יוגב:>
שתי שאלות. אל"ף, דמוגרפיה, על בסיס מה אתם חיים, גידול דמוגרפי, ובי"ת, מה התאריכים שאתם רואים להציג תכנית רעיונית? 

<יהושע בירוטקר:>
קודם כל אנחנו מתחילים תמיד עם המצב הקיים, אנחנו חושפים מצב קיים ולאחר מכן, לאחר שנאסוף את הנתונים - - - אולי אני אסיים ואני אגיד, תראה שזה מתחבר, נפגשנו ב - - - עם ראשי המועצות האזוריות המקומיות, כי מה שאנחנו עושים במפגשים האלה זה אוספים מהם את תכניות הפיתוח. תכניות הפיתוח עוזרות לנו להכין את התחזיות, זה נכון לאוכלוסייה היהודית או הישראלית ביהודה ושומרון. יש לנו קושי עצום בנוגע לאוכלוסייה הפלסטינאית, כי אין לי תכניות פיתוח של רמאללה ושכם וחברון וכו', לכן שם אנחנו נצטרך להניח הנחות. מה שסוכם בישיבה עם רמ"א, שניצור מספר תרחישים לדבר הזה. 
אז זה בעבודה, אנחנו נעזרים במומחים, יש לנו כמה דמוגרפים שעובדים איתנו. זה יקרה לדעתי רק בעוד שנה, עד שנוכל ליצור תחזיות, כי צריך לאסוף את הנתונים האלה.

<היו"ר מרדכי יוגב:>
מישהו מהמתכננים הבסיסיים, כמו אברהם שבות, שבשעתו הצגנו לך ואחרים, אתם משלבים בתוך הצוות? 

<יהושע בירוטקר:>
נפגשנו איתו, כשנאסוף את החומר אני מניח - - -

<היו"ר מרדכי יוגב:>
תעשו צ'ק ליסט נוסף. אוקיי. טוב. אז מתי אתם רואים את עצמכם מוכנים עם תכנית רעיונית? 

<יהושע בירוטקר:>
שלב איסוף הנתונים יימשך כשנה, כל הסקרים, כל המעברים, כל הפגישות עם היישובים והמועצות ו - - -

<איתן טי:>
סליחה שאני מפריע לך, אנחנו לא מקבלים לוחות זמנים של שנה, זה יהיה פחות מזה. אנחנו נדאג שהתכנית תגיע בקצב מהיר יותר ממה שמוצג כאן. 

<היו"ר מרדכי יוגב:>
טוב. איתן, בך תלוי בתקצוב. 

<איתן טי:>
אנחנו תקצבנו. 

<יהושע בירוטקר:>
וגם הלחץ. 

<היו"ר מרדכי יוגב:>
וגם הלחץ. אתה אומר שבסוף 18' לגיטימי שנבקש לראות תכנית רעיונית. גם בדרך, התקדמויות. 

<איתן טי:>
מה שיהושע אמר, אחרי הנתונים צריך לבחון חלופות ואז לבחור חלופה מועדפת. 

<יהושע בירוטקר:>
התכניות הרעיוניות, וזה משהו ככה מאוד כללי, אפשר יהיה לראות בעוד שנה, אבל, כמו שאמרתי קודם, אנחנו יוצרים חלופות, אנחנו נריץ אותם בכלי שנקרא מודל תחבורתי ונקבל תחזיות ואז על סמך זה נמליץ על חלופה נבחרת. 

<היו"ר מרדכי יוגב:>
ואיך אנחנו יוצרים מציאות שמרגע שיש חלופה נבחרת ושמים סדרי עדיפויות אז לא עכשיו מתחילים רק לחכות לתקציב של עוד שנתיים לביצוע לפי סדר עדיפויות? 

<יהושע בירוטקר:>
חלק מהעבודה שלנו זה בעצם - - -

<היו"ר מרדכי יוגב:>
זאת אומרת זו עדיפה רציפה? ברגע שאתם מבינים שהכביש הזה הוא כביש חיוני או אקוטי, הוא בסדר עדיפות ראשוני, אז מסוף התכנית הוא כבר יתוקצב? 

<איתן טי:>
יש פה נציג אגף תקציבים שאולי יכול ל - - - אנחנו מבחינתנו התהליך, שנהיה מיושרים עם האוצר, זה השלמת עבודה מסודרת מקצועית, מראים גם תועלות, כלומר זה לא שאנחנו אומרים שאלה כבישים חשובים והם חשובים ככה, אלא מראים תועלות למשק ואז אנחנו מציגים את זה - - -

<יהושע בירוטקר:>
אלי, אני רק אעזור לך, מה שקורה זה שאחרי שיש תכנית סורקים אותה לפי סדרי חשיבות וסדרי עדיפויות שקובעים לשלבים, שלב ארוך, שלב בינוני, שלב קצר ובהתאם לזה מקדמים ומשרד האוצר צריך להעמיד תקציבים בהתאם. 
<אלי מורגנשטרן:>
אני רק פספסתי את הפרויקט הספציפי שמדברים עליו. 

<היו"ר מרדכי יוגב:>
הוא מדבר על תכנית אב לתחבורה. 

<איתן טי:>
התכנית ליו"ש שמתחברת לתכנית האסטרטגית לכלל הדרכים בישראל.

<היו"ר מרדכי יוגב:>
אלי, נקודת התורפה שאני מדבר עליה, ואני אציף אותה פה, כולם מכירים אותה, רק שיחדור להם יותר, כולל לקובי, שמכיר אותה, אני לא יודע לתת את הנתונים כמה מיליארדים תוקצבו בגליל, ובצדק, לא יודע לתת את הנתונים כמה תוקצבו בדרום, ובצדק, כמה תוקצבו במרכז, ובצדק, אני יודע שביהודה ושומרון 800 מיליון זה גרעינים, כי יש שם אוכלוסייה של 3 מיליון מינימום, בהם כ-2.5 פלסטינים וכחצי יהודים, בגדול, תגידו קצת יותר פה, קצת יותר משם, בגדול יותר מ-3 מיליון - - -

<יעקב בליטשטיין:>
רק המספר הוא לא מדויק. 800 מיליון. אני חושב שאם אנחנו ניקח עכשיו את הסיכום התקציבי אנחנו נראה שזה הרבה יותר מזה. אתה מתעלם מפרויקטים ש - - -

<היו"ר מרדכי יוגב:>
מפרויקטים שמבוצעים. 800 מיליון ועוד 800 מיליון המנהרות של גוש עציון, או 600 מיליון. 

<יעקב בליטשטיין:>
וכל מה שהצגנו זה, לדעתי, הרבה מעבר ל-2 מיליארד. 

<היו"ר מרדכי יוגב:>
אז אל"ף, יש חשיבות לראות את זה באמת, בי"ת, באמת יהודה ושומרון צורכת, בכדי לתת את המענה לאוכלוסיות הללו, יש דרך שאתה נותן גם לא לאזרחי ישראל, אבל נוסעים בכבישי מרקם חיים, ואני אומר פה הערה אחרת, היא שייכת יותר לך, אבי, שהיה ראוי שנוציא כסף, וזה צריך לרשום, גם מהרשות הפלסטינית לפיתוח הכבישים. בשלב זה, אולי אנחנו מצרים על זה, הם גם רוב הנוסעים והיה ראוי שגם הם יכניסו כסף מעבר לניקיונות בצדי דרכים או דברים כאלה, יכניסו כסף לתשתיות, או להוריד כסף מהכסף העובר אליהם לתשתיות. אנא, תעלו את הנושא הזה, הוא חשוב מאוד, תגידו, אינני יודע באיזה היקפים, תתחילו ב-500 מיליון ותעברו למיליארד. 
אלה ההיקפים המינימליים שצריך היה לקחת מהרשות. הרי ההתפרעות בכביש בתאונה האחרונה, אני לא רוצה להגיד בהכללה, גם אנחנו לומדים מהם איך עוברים קו לבן ואיפה עוקפים ואיפה לא עוקפים, זה בכלל פרויקט שלא שייך, שייך אליך, זאב. סיפור הקו האמצעי - - -
<עופר הינדי:>
שלא יעשו נזקים קודם, אחר כך - - -

<היו"ר מרדכי יוגב:>
בסדר, לא נדבר על נזקים, השורה התחתונה, יש מקום לאגום גם מהם כספים, יש מקום שהאוצר יגדיר את הדרישה הזאת שלו. האם היא תוכל להתממש, או שזה ייראה כמו בעזה, שאי אפשר לממש, זה אני לא יודע, זה כבר עניינים מדיניים, אבל לומר את זה כביטוי מדיניות בכדי לאגם פנימה מצ'ינג שכזה זה בהחלט ראוי. להוריד כספים, נוסעים משתמשים בכבישים, שישימו בזה גם כספים לתשתיות כבישים. בהחלט ראוי ואת זה צריך לרשום, אסף, גם בסיכום שלנו ואתם גם תעלו את זה, בבקשה, במתפ"ש וברמ"א. זה צריך להיות סיכום של מתפ"ש יוצא למתפ"ש נכנס בחודש הקרוב עם מדיניות ברורה לצד שני. 

אתה רוצה להוסיף משהו? ונעבור אחרי זה הלאה. 

<אלי מורגנשטרן:>
אני אגיד ככה, באופן עקרוני הטיפול בכבישים נעשה בתכניות רב שנתיות, תכניות לכבישי ישראל, תכניות לכבישי איו"ש, אנחנו מתייחסים אליהן באותה צורה. במשרד התחבורה עושים עכשיו תכנית אסטרטגית לדרכים או לכל התשתיות שאנחנו מקווים שתושלם במהלך השנה, שבעצם בוחנת את כל רשת הכבישים, את הסנכרון בין כל רשת הכבישים, במקום לעשות כביש אחד פה שפותר בעיה וכביש אחד שם שפותר בעיה, הסתכלות כללית. דווקא ביהודה ושומרון, בגלל הצרכים, אז תחילת העבודה על התכנית האסטרטגית הוקדמה לשנת 2017 בשביל שנדע שאנחנו מוכנים אפילו בשלב מוקדם יותר. 

התקצוב בפועל נעשה על פי התכניות האלה. אנחנו עושים תכנית רב שנתית אחת לחמש או שש שנים, תכנית חומש של נתיבי ישראל, אנחנו מצרפים את התכניות של החברות האחרות גם לתכנית רב שנתית. התכנית הבאה תתחיל ב-2022. הזמן הנכון לעדכון פרויקטים לביצוע הוא בתכנית רב שנתית ואחת לשנה, כשעושים את דיוני התקציב ויש כבישים שהביצוע שלהם נדחה או כבישים אחרים שהביצוע שלהם מוקדם אנחנו מתאימים את התקציב לשינויים. 

אני חושב שהטיפול ביהודה ושומרון נמצא כיום בראש סדרי העדיפויות של המשרד, כמו שאמר קובי, כמו שאמרו נציגי משרד התחבורה.

<היו"ר מרדכי יוגב:>
לא, לא בצורה מספקת. גם כשהשר אומר 10% והוא אומר 10%, זה הרבה יותר, זה כמעט 3 מיליון פלוס, למרות שהם לא אזרחי ישראל, ולכן אני גם אומר שצריך לגבות כסף, אבל בכבישים האלה נוסעים אזרחי ישראל בכל דרך שהיא. 

<אלי מורגנשטרן:>
לגבות כסף זה כמובן לא אני. 

<היו"ר מרדכי יוגב:>
בסדר, אבל צריך לדעת את זה, באיזה היקפים, שההיקפים פה אינם מספקים וכתוצאה מזה ריבוי תאונות דרכים, ריבוי הרוגים משתי האוכלוסיות. התשתיות שאינן מספקות היום בכדי לנוע במרחבים האלה. וגם הן מקשות על תנועה במקומות אחרים, אבל אני לא אעסוק בזה כרגע. 

אני קצת מקצר אותך. ברשותכם, אם יש עוד דברים בשוטף, זאב, או - - - 

<יעקב בליטשטיין:>
עוד נקודה אחת שאני רוצה לגעת בה, כי אנחנו מדברים כל היום על כבישים כבישים. בסופו של דבר המדיניות של משרד התחבורה היא להעביר את אזרחי המדינה להשתמש בתחבורה ציבורית ולהניע הקמה של מערכות הסעת המונים. גם את זה אנחנו בודקים במסגרת תכנית צוות אב לתחבורה ירושלים, פתרון למעלה אדומים, כי אני חושב שפתרון של כבישים, בסופו של דבר כבישים בונים והם נסתמים, כבישים בונים והם נסתמים, ולכן אנחנו צריכים למצוא פתרון למערכת הסעת המונים גם למעלה אדומים ושאר המקומות בירושלים ואני מבקש, יהושע, תגיד על זה מילה. 

<יהושע בירוטקר:>
אנחנו בודקים לא רק כבישים, אנחנו בודקים את מערכות התחבורה להסעת המונים, כמו רכבת קלה ואפילו רכבל. יש לנו חמש חלופות, אפילו ישבנו עם יושב ראש מועצת מטה בנימין והראינו לו את חמש החלופות, ישבנו עם בני, הראינו לו גם כן כמה חלופות, שלוש, ארבע, אני לא זוכר, וגם בגוש עציון. כלומר אנחנו בוחנים את החלופות האלה - - -

<היו"ר מרדכי יוגב:>
גם לאריאל דיברתם. 

<יהושע בירוטקר:>
זה לא אצלי, אבל בכל מקרה, למטה בנימין, לגוש עציון ולמעלה אדומים, אלה - - -

<יעקב בליטשטיין:>
זה פחות אצלנו. זה בחברת נתיבי ישראל. 

<היו"ר מרדכי יוגב:>
אבל אתם צריכים לתת לו את האינפוט הזה כדי שהוא יכליל אותו בעבודה הכללית. 

<יעקב בליטשטיין:>
אז הוא יקבל את האינפוט. 

<יהושע בירוטקר:>
הדברים האלה נבחנים, כמובן אנחנו נראה את זה אחר כך בתכניות. אני לא יודע להגיד כרגע מה תהיה ההמלצה או ההחלטה. 
<בני כשריאל:>
באיזה מצב נמצאת הרכבת הקלה? את הרכבל נשאיר לאחרי זה, אבל הרכבת? 

<יהושע בירוטקר:>
קודם כל בדקנו פיזיבילית, אם זה אפשרי בכלל, בחנו את השיפועים וכו' וראינו שזה אפשרי והכול בסדר. עכשיו זה נמצא בצד של הביקושים. מה זה אומר? זה אומר שאם אנחנו שמים רכבת קלה אנחנו מורידים קווי אוטובוס, כי אחרת לא תהיה הצדקה לרכבת קלה. 

<בני כשריאל:>
זה מה שרוצים. 

<יהושע בירוטקר:>
אבל אז מה קורה? אנחנו פוגעים באנשים גם, כי עכשיו אני מאלץ את תושבי מעלה אדומים לעלות על אוטובוס, להגיע לרכבת, להמשיך ברכבת לירושלים, לרדת בירושלים, לעלות על עוד רכבת או על אוטובוס ואחר כך אולי עוד אחד. אני צריך לבדוק מה הקנס שהטלנו כתוצאה מזה על תושבי מעלה אדומים. אנחנו בעד הסעת המונים, אבל צריך לראות מה המשמעויות. 
<היו"ר מרדכי יוגב:>
דווקא במקרה של מעלה אדומים, באזור הדיפו אתה מקבל - - -
<בני כשריאל:>
אבל ברגע שאתה תכניס את הרכבת הקלה למעלה אדומים אתה לא תצטרך להסיע אותנו באוטובוסים, אנחנו מגיעים, כמו למשל לגבעת התחמושת ומשם אנחנו עוברים הלאה. 

<יהושע בירוטקר:>
אתה צודק, אבל כשאני מכניס את תוואי הרכבת הקלה לתוך מעלה אדומים אני שם אותו על התוואי הראשי, לא כולם גרים בצמוד לתוואי הראשי. 

<בני כשריאל:>
אז יהיה בתוואי הראשי. 

<יהושע בירוטקר:>
אז זה 400, 500, 600 מטר הליכה זה בסדר, מעבר לזה - - -

<היו"ר מרדכי יוגב:>
כמו בכל מקום, לפי אותם כללים ואתה מקבל פה את ההסכמה. עוד משהו שלכם בתכנית האב, יהושע? 
<יהושע בירוטקר:>
לא. 

<היו"ר מרדכי יוגב:>
אז אנחנו נבחן את ההתקדמות בתדירויות שנעשה. אני שואל, בשביל לשמוע פה עוד גופים, זאב, אם תרצה להוסיף או נת"י, אם תוסיפו. אחת, תכנית החומש שהוגדרה ליו"ש, דיברתם על הרחבת 446, דיברתם על כל הדברים האחרים, יש עוד דברים בתוך תכנית החומש? זו שאלה ראשונה. אחר כך היה סל פניות שמאלה, והוא לא פורט. סל פניות שמאלה, של כיכרות, של צמתים. תאורת צמתים וכבישים, אמרתם שהתכנית לא מתוקצבת. אז אם מישהו יוכל לגעת בה. היו צמתים וכבישים בהסדרה והייתה רשימה ארוכה של כבישים וצמתים בהסדרה. תעברו את זה ואנחנו ניתן פה לעוד גורמים אזרחיים לשאול את השאלה, או אם עופר ירצה עוד להשלים. 

<יעקב בליטשטיין:>
אז יש מוקדי סיכון שהם מתוקצבים לביצוע, שזה 437, כפי שפירטתי מקודם, יש את כביש 60 מפרידן אדם, יש את צומת אלון, גבעת אסף, את צומת עתניאל, צומת חלחול, צומת יקיר הגדולה. כביש 60, קילומטר 101, 102, שילה. 

<היו"ר מרדכי יוגב:>
שילה, כיכר?

<יהושע בירוטקר:>
כן, יש לנו כמה סלים שמדברים על אותו אזור, עושים שם גם מפרדה, שיהיה אפשר לעקוף וגם - - - 

<יעקב בליטשטיין:>
בקיצור יש פה עוד שלושה פרויקטים על האזור הזה, קילומטר 119 עד 124, זה דרך הכניסה לשילה ומעלה לבונה, וקילומטר 125 עד 128, זה דרך הכניסה לעלי. 

<היו"ר מרדכי יוגב:>
כולל כיכר בכניסה לעלי? מה יהיה הפתרון בעלי? בעלי קשה מאוד לצאת שמאלה. 

<איתן טי:>
זה הסדרה של הצומת, יבחנו מה הפתרון התחבורתי המדויק. 

<היו"ר מרדכי יוגב:>
אבל יכול להיות שתגיעו לזה? אתם מחויבים להסדרת הצומת? 
<איתן טי:>
כן. 

<יעקב בליטשטיין:>
בנוסף לזה יש מוקדי סיכון שהם מתוקצבים לתכנון, שזה צומת בית הערבה, צומת בית אריה, שילה עלי, חלמיש נווה יאיר, רחלים תפוח וצומת המשטרה הבריטית. 
סל פניות שמאלה, המתועדפים שהולכים לביצוע - - - 

<היו"ר מרדכי יוגב:>
תשאירו לוועדה את זה אחר כך, בסדר? 

<יעקב בליטשטיין:>
יש לך את הכול, אז אני לא אפרט.

<היו"ר מרדכי יוגב:>
מאה אחוז, אז רק תעבירו לנו ואנחנו נוכל לחסוך את הפירוט ואנחנו נראה את זה במעקב של הדברים. אתה תעביר לנו, איתן? 

<איתן טי:>
כן, יש לכם את זה בפיזי, אני יכול להעביר - - -

<היו"ר מרדכי יוגב:>
זה בתוך זה? סליחה שלא הספקתי לראות. אוקיי, אני רואה את הכול, כולל פרויקט פניות שמאלה, שמתוקצבות פה. לכם זה ידוע, אבי? יש לכם את זה?

<אבי רואה:>
אנחנו נשמח ל - - -

<היו"ר מרדכי יוגב:>
אין פה דבר מסווג, אנחנו נוכל לצלם את זה אחרי זה ולהעביר את זה. אם תעבירו את זה במייל לוועדה יהיה קל לנו. תעבירו, בבקשה, במייל, אליך, אסף, ואנחנו נוכל גם להעביר אליכם. יש פה בהחלט חדשות טובות ואז יודעים במה להגיד תודה. פניות שמאלה מתוקצבות לביצוע, כניסה לשילה, כניסה ליפית, לרימונים, לארגמן, לעינב, פרוכין, אדורה, אובנת, עלי זהב מזרח, כניסה לתלם, לאבני חפץ שתי הכניסות, הגדולה והקטנה, נכון? שומרון, יש פה נציגים? מי נציג שומרון? אנחנו נצלם ונעביר את זה. אם זה יעבור אלינו במייל נוכל גם להעביר ואנשים יידעו - - - 

<קריאה:>
תחילת העבודה של פניות שמאלה, זה כבר - - -
<יעקב בליטשטיין:>
כן. 

<איתן טי:>
מסדרים צומת ו - - - 

<היו"ר מרדכי יוגב:>
כולל הכניסה למרדה על כביש - - - אז אנחנו נעביר את זה לכולם אחרי זה ולא נחזור על זה פה. אם יש למישהו שאלה קונקרטית, הוא יוכל לשאול לקבל כן או לא. 
<יעקב בליטשטיין:>
אני רק רוצה לסיים. לבני אני אומר. אני חושב שהפרויקט שאנחנו מציעים על כביש 1, שזה גם מחלוף הגבעה הצרפתית, גם מחלוף רמת שלמה, כלומר ביטול הרמזור על כביש 1, ולמעשה בניית שני חניונים גדולים 'חנה וסע', אחד בנחל צופים ואחד החניון למטה בכניסה לרמות - - -

<בני כשריאל:>
נחל צופים, אתה מתכוון לכביש הגבעה הצרפתית? 

<יעקב בליטשטיין:>
כן. בונים שם חניון מאוד גדול, 'חנה וסע', ועל ידי זה אפשר יהיה פשוט לחנות ולהתחבר למערכת הרק"לים של ירושלים, כשאני עוד פעם אומר, אנחנו במקביל מקימים את הרק"לים - - -

<בני כשריאל:>
מתי אתם מסיימים את ה'חנה וסע'? 

<איתן טי:>
החניון עצמו, התכנון שלו גמור, אנחנו כרגע מחכים רק לתקצוב ויציאה לביצוע. 

<קריאה:>
התקצוב סוכם בדיון התקציבי האחרון. יש לנו השלמה שאנחנו צריכים לעשות שהחניון יהיה - - -

<היו"ר מרדכי יוגב:>
פרויקט שער בנימין, דרך אגב? 

<יעקב בליטשטיין:>
תקצוב הביצוע של החניון הזה מותנה בזה שאנחנו בסופו של דבר נוכל לוודא שהחונים בחניון משתמשים בתחבורה הציבורית, שזה לא יהיה חניון שכל אחד בא וחונה. אז ברגע שאנחנו נשלים - - -

<בני כשריאל:>
זה יתחבר גם למחלף? 

<יעקב בליטשטיין:>
כן. כשאנחנו נשלים את הדבר הזה וזה גם תוקצב לביצוע, אני מעריך את זה ברמת חודשים. 

<היו"ר מרדכי יוגב:>
טוב, אני רוצה לאפשר פה לאנשים שהגיעו גם לשאול את השאלות שלהם ולהתקדם עם הצרכים שלהם, קובי. אנחנו נזהה פה את הנציגים, שחוץ מבני, נמצא פה ראש מועצת בנימין ועוזר של ראש מועצת דרום הר חברון, ו-? 

<שלו קיים:>
שלו, גוש עציון. 

<היו"ר מרדכי יוגב:>
כל מי שרוצה לדבר שיגיד לאסף, כל מי שרוצה לשאול שאלות. אנחנו נתחיל בבנימין וכולל אפשרות של כבישי מערב בנימין. אז, אבי, אם אתה רוצה עוד להוסיף משהו או לשאול. 

<אבי רואה:>
אני הגעתי באיחור, אני מתנצל. לא שמעתי מה דובר על שיקוע קלנדיה, אני מבין שיש פה חלופת מכתבים בין - - -

<יעקב בליטשטיין:>
לא, סוכם, יבוצע על ידי חברת מוריה.

<היו"ר מרדכי יוגב:>
אבל מה שנקרא 45, עדיין לא, הדגשתי שהוא מהחשובים.

<יעקב בליטשטיין:>
45 הוא הקטע שבין השיקוע לבין שער בנימין, הוא בשלב של תב"ע. 

<היו"ר מרדכי יוגב:>
אני אומר לך, אבי, צריך להכניס אותו בסדר העדיפויות. 

<קריאה:>
בסדר עדיפות, אנחנו כרגע בבחינה של היתכנות להפקעה ובין היועמ"ש, לשכת התכנון, כל מיני השלמות נתונים. נקבל חוות דעת שבכלל יש היתכנות להפקעה ואז נצא לדרך. 

<היו"ר מרדכי יוגב:>
הוא לשתי האוכלוסיות, בכל מקרה. 

<קריאה:>
כן. 

<היו"ר מרדכי יוגב:>
אז בואו נשלים את בנימין בעוד כביש לסדר היום. קובי, וגם לך זה חשוב, יהושע, אומר נוגע בדבר, גר שם, אבל ראיתם שהוא חמש שנים לא נידון פה כמעט, אז זה לבושתי, אני צריך את אישור המועצה. 

<עדי מינץ:>
אבי מכיר את זה מצוין, ישבנו ביחד על זה ואנחנו כרגע - - - מדובר למעשה באזור שמונה כרגע מעל 10,000 תושבים עם פוטנציאל של להגיע ל-100,000 תושבים שמאז אוסלו הוא למעשה כלוא. ברגע שהתחילו לדבר על אוסלו ב' עשו כבישים עוקפים, ניתנו כל מיני פתרונות. אני מדלג, כדי לקצר. במקור נסענו מאזור דולב טלמונים לירושלים, שימו לב, 11.5 קילומטר לגבעת זאב. זה היה הכביש המקורי, היו נוסעים 20 דקות לעבודה בירושלים. כשנחת עלינו אוסלו, אז בהתחלה עשו את עוקף ביתוניה והתכוונו לצרף לעוקף ביתוניה את הכביש שנקרא כביש 949, כבר הפקיעו אותו ולמעשה כבר את הקטע הראשון, שאתם רואים פה, את הקטע מפה עד כאן, כבר פרצו, כביש פרוץ, בשטח הכביש הזה נמצא, אבל הכוונה הייתה שאנחנו ניסע ממש מתחת לביתוניה. 
די מהר התברר גם לפיקוד מרכז שהפתרון הזה לעשרות אלפי תושבים של מערב בנימין זה לא פתרון מתאים ואז התחילו לדבר על פתרון אחר שנקרא 935. תכננו את הכביש הזה, כביש 935, והכביש הזה למעשה לוקח מהפריצה הזאת, שכבר בוצעה, כמו שאמרתי, מכאן, ומגיע לנקודה הזאת. הנקודה הזאת היא הנקודה שהיום יש בה מחסום צבאי בין בית עור אל פוקה, לבין בית עור אל תחתא. הכביש הזה תוכנן. גם המועצה של אז וגם אנחנו קיבלנו מכתבים שהכביש הזה עומד להיות מבוצע עד שהתחילו לדבר על כבישי מרקם חיים ואז הגיעה האינתיפאדה של שנת 2000. ברגע שהתחילה האינתיפאדה הציר שלנו פשוט נחסם, ה-11 קילומטר שעליהם דיברנו מקודם, זרקו אותנו מסביב מסביב, במקום זה 37 קילומטר. כלומר התחלנו לנסוע לכיוון מערב, לכיוון ניל"י, משם דרומה לכיוון צומת שילת, משם על כביש 443. התוצאה היא ש-20 דקות הפכו להיות שעה וחצי. עם כל הפקקים, זה הפך להיות, למעשה האזור שלנו הוא האזור היחיד שלא קיבל פתרון בעקבות הפרעות של אוסלו, הארכה של 26 קילומטר וכו'.
מה שנעשה אז באותה תקופה, התחילו לתת פתרונות של כבישי מרקם חיים עבור הפלסטינים ואז יצרו פתרון, בגלל שעשו את כביש 443, היה אז בג"צ על 443, החליטה המערכת הצבאית לתת פתרון של כבישים שיילכו מדרום ל-443 לצפון 443, לכיוון רמאללה. אנחנו דרשנו שכביש מרקם החיים הזה יהיה כביש 935, שכבר למעשה תוכנן על ידי המערכת הצבאית ועל ידי משרד התחבורה ועל ידי משרד השיכון, באותה עת משה מרחביה, אבל הייתה החלטה של המערכת הצבאית לדלג עלינו ולעשות את כביש מרקם חיים, מאותה נקודה שעליה דיברתי לכיוון עוטף ביתוניה, הכביש שנסלל עבורנו. 

אנחנו הגשנו בג"צ באותה עת, גם עופר היה שותף לאותו בג"צ. לצערי הרב הדרישה שלנו, למרות שההרכב הראשון תמך בנו, ההרכב השני בסופו של דבר דחה את הבג"צ וכך אנחנו מצאנו את עצמנו תקועים במצב שבו אנחנו צריכים להמשיך. במהלך הדיונים של בג"צ הבג"צ דרש מאיתנו להגיש חלופות. הגשנו חלופה והחלופה למעשה הכי סבירה כרגע היא, שימו לב, סך הכול סלילה של כביש של 5.3 קילומטר שפותרת את הבעיה שלנו. או חלופה יותר מהירה, שזה לעשות מנהרה וגשר באורך של 3 קילומטרים בלבד מהנקודה הזאת כדי להוציא את התושבים של מערב בנימין, גם לכיוון ירושלים וגם לכיוון תל אביב. 

אני מזכיר שוב פעם, למרות שיש היום 10,000 תושבים בלבד באזור מערב בנימין הפוטנציאל של האזור הזה הוא כ-100,000. כלומר יש שם פוטנציאל קרקעי, יש שם אפשרות להקים קריה חרדית בנחליאל, בקרית דולב טלמונים, עם אפשרות להתפתחות מאוד משמעותית. הכול נעצר בגלל בעיית תחבורה. 

מה שאנחנו למעשה אומרים, קודם כל הייתה פה התחייבות ממשלתית, הממשלה התחייבה לתת עוד בתקופה של ברק, היה ניסיון לפתור את העניין באמצעות כביש 935 ומה שאנחנו מבקשים כרגע זה לתת פתרון מרקם חיים, קודם כל לאפשר לנו להתחיל לנסוע לכיוון 443, ובי"ת, לתכנן כביש או מנהרה מצומת דולב טלמונים לכיוון 443 ולא להשאיר את זה לימות המשיח. להוביל את העסק הזה. אתם צריכים גם להבין שהסיטואציה כרגע בכבישים של 446 הפכה להיות ממש בלתי אפשרית. אי אפשר לצאת בבוקר. כדי להגיע בבוקר צריך לצאת הרבה יותר מוקדם, זה הפך להיות ממש סיוט בלתי אפשרי, חייבים לתת פתרון ולא ייתכן שאת האזור הזה ישאירו לימות המשיח. סיימתי.

<היו"ר מרדכי יוגב:>
אבי, אתה רוצה להוסיף משהו לזה? אני אוסיף בעניין הזה רק לסגירה, איתן, אתה פה כמייצג, וגם יהושע, כמייצג, זאב יודע ומתפ"ש חשוב וקש"ץ ואוצר. במידה מסוימת אני אומר, גילוי נאות, כיושב ראש הוועדה אולי הייתי הסנדלר שהולך יחף וכל הזמן ראיתי את הראייה הכוללת, כפי שהוצגה על ידיכם ועל ידי מועצת יש"ע ועל ידי אחרים, אין לי ספק שאדם חיזמה הוא סיוט וזה סיוטון, אבל באמת, כשנסיעה מדולב הופכת מ-20 דקות לשילת או שעה ו-10 דקות לירושלים הופכת לשעתיים או ל-52 דקות בבוקר יציאה רק לשילת, אז זה באמת הופך את זה לדבר נצרך מאוד וקריטי לכלל האנשים. אנשים מתפטרים מעבודתם, בדומה למה שהיה במזרח בנימין, שמורים ומורות מעלי נאלצו להתפטר כי הם לא יכלו להגיע ב-8:00 לבית הספר, אז כך קורה כרגע לאנשים שעובדים במתווה, שלא לדבר על תל אביב שזה כניסה אחרי זה לפקקי תל אביב או כניסה לפקקי ירושלים. 

זה צריך לעלות לסדר היום בתוך תכנית האב, זה צריך לעלות לסדר היום בתוך תכניות לטווח בינוני, לא לטווח ארוך. במשמעות של מחשבה רעיונית, אני אומר לעופר, רעיונית, שתיים או שלוש מחשבות רעיוניות ואחרי זה מה מהן כלכלית ואפשרי ליישום. ממחשבה רעיונית מה המשימה ברת הביצוע, שממש לא בהכרח, כי מדברים היום על מנהור, שהמנהור הוא לא הפתרון פה. ברור שזה דורש גם מחלפון קטן כדי לעלות לכיוון ירושלים, זאת אומרת משהו תת קרקעי מתחת לכביש, אבל צריך לשים אותו על סדר היום ולהכניס אותו בתוך הדברים שנעקוב אחריהם איפה הם מתקדמים. אני חושב שהשלב הראשון הוא להסתכל על שלוש חלופות רעיוניות ולראות מה מהן הכי כלכלית, הכי זולה, אולי משרת מערכות במקביל, מצריך מחסום או לא מצריך מחסום, וכל העלויות הנוספות הנדרשות כדי לצאת עם שתיים-שלוש חלופות ולראות מה מהן - - - נראה לי שפה יש בן אדם שהשקיע את שנותיו ואת חייו בדבר, שראוי להכניס אותו לתוך החשיבה. ברור שזו המועצה - - -
<עדי מינץ:>
תיקון של אבי מלפני כמה ימים, שאנחנו הולכים לשמעון פרנק, לתת מה הפתרון התכנוני המיטבי. 

<היו"ר מרדכי יוגב:>
תן למשרד. אני מציע שהמשרד ייקח את זה על עצמו. נמצא פה איתן כרגע, אני מציע שהמשרד ייקח את זה על עצמו, המשרד יחליט מי המתכנן או למי הוא נותן לבחון את העניין. אני לא נגד, אני בעד. 

<איתן טי:>
תהליך ההתקשרות המהיר יותר יהיה דרך המועצה. אם המועצה יודעת להציע תכנון בשל ואז המשרד יוכל לאמץ את זה ויוכל לעבוד יותר - - -

<היו"ר מרדכי יוגב:>
אוקיי. אז אם זה ככה, אבל שמים אותו על סדר היום ואנחנו נתחיל להסתכל על הדברים. 

עוד נציגים ואחרי זה ניתן גם לרשויות. יוחאי, דרום. 

<יוחאי:>
אני רק אביע את אכזבתי הקבועה, דיון אחרי דיון שמעבר מיתר שוב פעם לא עולה לסדר היום, נשאר ונדחק מאחורה.

<איתן טי:>
צריך להגיד שבהסדרת המעברים מעבר מיתר הוא אחד מהראשונים. 

<יוחאי:>
זה לא עוזר לנו. אנחנו שומעים את זה ולא מצליחים לקיים אפילו דיון - - -

<היו"ר מרדכי יוגב:>
אז אני אומר לך, יוחאי, אני כן מתכוון, גם אני נסוגותי מלשים לפה את המעברים כי יש כרגע חילופי ראשי ר"מים, קמיל בעצם עוזב, אני ביקשתי שיותיר את מיתר על סדר היום. קמיל הולך להיות מתפ"ש בתוך חודש, עוד לפני פסח, אם אני לא טועה - - - זה נדחה קצת? 

<קריאה:>
הוא מקבל דרגה לפני ההחלפה ביום העצמאות. 

<היו"ר מרדכי יוגב:>
אוקיי, אז זה סביב פסח, ומחליף אותו כראש ר"מים, אתם יודעים כבר? 

<עופר הינדי:>
עוד לא מונה. 

<היו"ר מרדכי יוגב:>
אז כל מי שרוצה להשפיע על מי יהיה ראש ר"מים הבא מוזמן להשפיע, זו החלטת שר הביטחון, ולהגיש מועמדות. בהחלט תפקיד חשוב, סמנכ"ל בכיר במשרד הביטחון וראש רשות המעברים. 

<יוחאי:>
אני חושב שר"מים לא הפסיקו לעבוד וגם אנחנו לא מפסיקים לעבוד. 

<היו"ר מרדכי יוגב:>
לא מפסיקים ואנחנו בהחלט נשים את מעבר מיתר על ראש שמחתנו, אנחנו לא נצליח לגעת פה, ואתה צודק מאוד. אצלכם, איתן, הוא בהחלט הוגדר כמעבר בעייתי מאוד לשתי האוכלוסיות ומצריך, כשם שעשו לקלנדיה, שקלנדיה הוכנסה בכל התכנית של מזרח קרוב - - -

<קריאה:>
ברשותך, שאלה יותר כללית לכל נושא המעברים, לרבות מיתר. כשאתה אומר שעושים עבודה, הנושא הזה מתוקצב בתכנון, במה הוא מתוקצב? 

<איתן טי:>
האחריות המרכזית היא של בעצם מנהלת ר"מים, הם קיבלו מינוי ממשרד הביטחון, הם ביקשו מאיתנו סיוע לגבי האפיון מה רמת השירות הנדרשת ולתת פתרון. למשל היום אין הסדרה של כל החניה שם - - - 

<עופר הינדי:>
אני אגע בזה. 

<היו"ר מרדכי יוגב:>
אוקיי, תיכף תשיב על הדברים הנוספים. מה עוד? אנחנו נאלצים לקצר, אבל זה לא ירד מסדר יומנו, ממש לא. 

<יוחאי:>
משפט אחרון, התאורות, דנתם בזה ארוכות, אז אני לא ארחיב, אבל אנחנו נמצאים בדיון שהולך ומתמשך בנושא התאורות, תכנונים יש, תקציבים וכוונות יש לכולם, פיקוד מרכז בדיון קודם נתן את סדר העדיפויות שלו. זה כסף יחסית קטן ביחס לעשייה המדהימה שהוצגה פה, ומדובר בחיי אדם, אתם מכירים את המקטעים, צריך לשים את זה בראש סדר העדיפויות, לטעמי. 

<היו"ר מרדכי יוגב:>
אוקיי. גוש עציון. 

<שרון אלפסי:>
בית אריה. קצת התאכזבתי לשמוע מסגן השר שהפרויקט די תקוע בגלל החלטות שוליות. ראש הממשלה התחייב שהוא מסיים את הכביש הזה ואפילו תקצב אותו ב-76 מיליון שקל ואני הבנתי שבגלל כל מיני בעיות תכנוניות משרד הביטחון דורש 87 מיליון שקל. 

<היו"ר מרדכי יוגב:>
תיכף ישיב על זה גם עופר, כי הוא מומחה בעניין. 

<שרון אלפסי:>
זה תקוע בגלל 11 מיליון שקל. נראה לי ש-76 מיליון, אפשר לעשות את הדברים במקביל ולפתור את הבעיות תוך כדי תנועה. 

<היו"ר מרדכי יוגב:>
תיכף נשמע. נת"י, אתם רוצים להוסיף משהו? זאב? עוד מישהו פה? מוריה? אחרים? אוקיי, אז עופר, לך יש מה להוסיף על הכול. 

<עופר הינדי:>
אוקיי, אז אני אקצר, כדי להיכנס ללוחות הזמנים, בארבעה משפטים. אחת, פיקוד המרכז גיבש תכנית שנקראת 'קשת יהונתן', זו תכנית כוללת לכלל מרכיבי הביטחון ביהודה ושומרון. יש לה סעיפים מרכזיים שנקראים כבישים וזו משימה למעשה שהיא חייבת להישאר באחריות משרד התחבורה כגוף שיודע לעשות עבודה אינטגרטיבית, איתנו, בצורה מסודרת, אבל יש בה פרק על כבישים, בעיקר על נושא כבישים עוקפים. 

יש בה פרק שנקרא מעברים, שבו ניסינו להסתכל על המעברים ביהודה ושומרון בראייה ארוכת טווח של כל התשתיות הנדרשות להסדרת התנועה במעברים, הן מהצד הכחול, הן מהצד האדום, הן בחניונים. הבעיה הזאת שמדבר פה הנציג של מועצה אזורית דרום הר חברון היא בעיקר בצוואר הבקבוק שנוצר בגלל החניונים. הבעיה הזאת גם נכונה באזור מעבר תרקומיא גם בנושא מעבר אייל ובעיקר בכל המעברים וצריכים להסתכל על המעברים האלה בראייה כללית. יש בה אומדנים, יש בה תקציבים, אין בה תכנון מפורט, אבל בהינתן אישור של דרג מדיני לתקצוב אי אילו מהסעיפים בתכנית 'קשת יהונתן' ניתן להתקדם קדימה במהירות. כל עוד היא לא מתוקצבת לא ניתן להתקדם מטר. 
<היו"ר מרדכי יוגב:>
תרשה לי רגע אחד, כי אני אשכח את זה בסיום. אנחנו פה, בראשות יושב ראש הוועדה, אבי דיכטר, ככה קבענו בינינו, ככה הוא גם ביקש, נקיים ישיבה עם שר הביטחון, לא פחות, ואלוף כמובן, להצגת תכנית 'קשת יהונתן'. אני לא יודע את ההרכב ואת הסיפור ואני מקווה שהיא תהיה עוד במושב הזה. 

<קריאה:>
אבל שמעת את מה שנאמר פה, דהיינו יש תכנית, אבל אין תקצוב. 

<היו"ר מרדכי יוגב:>
אני יודע, אין תקציב. אנחנו מודעים לזה. 

<עופר הינדי:>
אני חושב שזה המצפן שצריך להורות, לקבוע מה המדרגות בראייה - - -

<היו"ר מרדכי יוגב:>
אני רק שואל, הרשויות שמעו את זה מהאלוף? 

<עופר הינדי:>
כן. זה המצפן ועל פיו צריך לפעול. עכשיו ביחס לכמה דברים ספציפיים שעלו פה. אחת, בנושא כביש הטבעת הסגור, כביש 45, כפי ששמעתם פה, יש סוגיה שטרם נפתרה, של אזרוח המעבר. אם הוועדה הזאת, שעושה פה את הדיונים, בראשותך, חבר הכנסת מוטי יוגב, לא פותרת את הבעיה, נכשלנו כולנו. זאת אומרת אם בסופו של יום אנחנו נגמור את הכביש והמעבר לא יתחיל לפעול והמל"ל מתעסק ולשכת ראש הממשלה מתעסקת ואתה מתעסק וועדת חוץ וביטחון מתעסקת בקו התחתון, לא ניתן תשובה ופתרון, אני ממליץ לתקצב במיידית את האזרוח, אני אומר במיידי, כי גם הליך של אזרוח לוקח זמן וגיוס כוח אדם ועובדים. אני מציע, אני בניסיון שלי, זה יהיה תהליך קצר יותר מאשר להטיל על המשטרה להפעיל את זה. זאת המלצתי לכם, לצאת לדרך עם העניין הזה. 

אני כבר לא מדבר על האזרוח של כל מעברי העוטף, אני מדבר על שלב ראשון, על המעבר הזה, וטוב שעה אחת קודם, אחרת המערכת פה תהיה עדיין תקועה. אני לא רק מדבר על הצרכים הביטחוניים, אני מדבר על צרכים תחבורתיים תנועתיים. זה לגבי כביש הטבעת. 
לגבי מה ששוחח פה ראש עיריית מעלה אדומים, א-זעים עזריה. אז אל"ף, אנחנו רואים בכביש הזה תנועתית תחבורתית כביש חשוב ביותר לתנועת הפלסטינים, לצמצום התנועות במרחב 437, עם כל מוקדי הסיכון שבו, ויש בו גם תמורה ביטחונית, לכן הכביש הזה מתועדף לביצוע. אנחנו המלצנו לקדם את התכנון ועל פי אישורי דרג מדיני לקדם את הביצוע שלו. 

<היו"ר מרדכי יוגב:>
כשהמלצתם לתכנון זה עובר לתכנון? 

<עופר הינדי:>
אנחנו נתנו אומדן, כדי לתכנן אותו תכנון מפורט נדרשים 10 מיליון שקל לתכנון המפורט של הכביש וכדאי מאוד שהתכנון המפורט ייארך בערך 6 חודשים - - - 

<היו"ר מרדכי יוגב:>
באחריות מי לתכנן, מי לקח את זה? התחבורה? 

<עופר הינדי:>
באופן עקרוני הכביש הזה, מאחר שהוא צו תפיסה ביטחוני, אנחנו הגוף שמתכנן אותו בהינתן תקציב לעניין הזה. 

<היו"ר מרדכי יוגב:>
אבי, אצלכם? 

<אבי אלימלך:>
לא. 

<היו"ר מרדכי יוגב:>
מה, פיקוד מרכז? 

<עופר הינדי:>
כן. לטובת העניין, משרד הביטחון. אני פה גם בכובע של משרד הביטחון. הכביש השני שאמרנו על העניין הזה זה חליף 80, לא 80. דיברתם פה, בואו נעשה סדר, כביש 80 זה כביש שלוקח אותנו עד מצדת יהודה, הכביש לא על הפרק פה. 

<היו"ר מרדכי יוגב:>
כביש 80 מבקעת בית שאן עד בקעת ערד. 

<עופר הינדי:>
כן. אני לא עסקתי בזה, הוא לא בעניין. כשאני מדבר על 80, זה חליף 80, זה אפרופו קידר, השומרוני הטוב, פחות או יותר. ממזרח למישור אדומים. זה הכביש שאנחנו מדברים, הוא יהיה באורך של 17 קילומטר, פחות או יותר. זה לנושא הכבישים. 

<היו"ר מרדכי יוגב:>
יהושע, אתה מכיר את הדברים שהוא מדבר עליהם? 

<יהושע בירוטקר:>
כן. 

<היו"ר מרדכי יוגב:>
אולי כדאי לא לקרוא לו חליף 80. 

<קריאה:>
בני דיבר עליו גם, בני גם דיבר על הכביש הזה. 

<היו"ר מרדכי יוגב:>
אני יודע, כדאי לקרוא 80 ל-80 וכדאי לקרוא לזה באיזה שם שתמצאו לו. 

<עופר הינדי:>
אני קורא לו כבר 12 שנה חליף 80. 

<היו"ר מרדכי יוגב:>
אבל זה לא טוב, כי אז זה אומר - - - 

<עופר הינדי:>
כי אמרו לי ש-80 ירד מהפרק.

<היו"ר מרדכי יוגב:>
לא, 80 לא ירד מהפרק.

<עופר הינדי:>
תביא את הכסף לתכנון, נמצא לו גם שם בזמן הזה. הכביש הבא זה עוקף הלובן בית אריה. אנחנו אמרנו, מבחינתנו, אנחנו עוסקים בזה. אל"ף, תוך שלושה ימים אני צריך להגיש תגובה לעתירה למועצת בית אריה, אני מפה הולך לגבש את התגובה לעתירה הזאת. מי שעתר נגדנו, מבחינתי עתר נגד אלוף הפיקוד, זה ראש המועצה המקומית בית אריה עופרים וראש המועצה האזורית שומרון, יוסי דגן, על אי מימוש הכביש ואני נדרש לכתוב תגובה, תגובה הולמת, מה שנקרא, לכביש הזה. 

<קריאה:>
מה אתה כותב? 

<עופר הינדי:>
חכו תראו. חכו לתגובה שלי. 

<קריאה:>
איפה זה עומד היום? 

<עופר הינדי:>
אני כותב את התגובה. 

<קריאה:>
לא התגובה, הכביש. 

<היו"ר מרדכי יוגב:>
אני אתן לך דוגמה למשהו שעשיתי פעם, עוד לא עברו 30 שנה, אל תפלילו אף אחד, אני לא אגיד מי זה היה. כשהייתי צריך לתת תגובה לקרני שומרון על החומה שהייתה צריכה לעבור, לא עוברת כרגע, לא לפגוע בהם, רק כסיפור, עופר מכיר את זה מצוין, הלכתי ונסעתי עם המח"ט שהיה צריך לטעון נגדי על התגובה שלי. נסעתי איתו יום שלם על כל הגדר שם ודיברנו וביררנו ועשינו, כמובן שהוא לא שיתף איתי פעולה, אבל הוא אפשר לי להגיש את העתירה ולדבר בצורה שבסוף מה שנקרא לא ייצא לפועל. אז אני מציע לכם שראשי המועצות שלכם ייפגשו עם עופר ולא - - - הבנתי את הרמז שלו, לא תנסו להכניס אצבע בעין לאלוף, אלא תיפגשו איתו ותראו במה אפשר להתקדם. תהיו ב-win win, לא בריב-ריב. זה מה שהוא בעצם אמר לך, אם דמיינתי נכון. תקבעו פגישה מהירה, יש לכם יומיים. 

<עופר הינדי:>
אתה אמרת לו, אני אמרתי, אבל - - - אפרופו, בהינתן התקציב לכביש עוקף הלובן ערוכים מיידית להשלמת התכנון המפורט ולביצוע. יש מרכיבים של פער תקציבי בכביש. יש דפ"א אחת, לא להשלים את הפער ולא לבצע. זאת אומרת שאם 76 מיליון שקל, יחתום ראש המועצה או מי שבא מטעמו על זה שהוא מכיר את התכולות ומה המשמעות של היעדר התכולות, נעשה אותו עם 76 מיליון שקל. או דפ"א ב' זה להשלים את הכסף שאחר כדי להשלים את כל ה - - -

<היו"ר מרדכי יוגב:>
עוד פעם, תנקוב בסכום שחסר. 

<עופר הינדי:>
באופן עקרוני מה שחסר ל-76 זה שני דברים מרכזיים. אחד, השלמת מקטע 5, זה הכביש שמהצומת מדרום לעופרים, הצומת שמתחבר לכיוון עופרים ולכביש שמוביל היום בין עופרים לבית אריה. זה קטע 5. אני אומר לכם פה באופן גלוי, אפשר להימנע מהכביש הזה ולחסוך את ה-6-7 מיליון שקל האלה? התשובה היא כן, אפשר, רק שכל התנועה הזאת שעכשיו נוסעת, היא צריכה ימינה, היא תצטרך להגיע לצומת עופרים, לפנות ימינה, כמו שסגן השר אמר, ולפנות שמאלה. האם אפשר לנוע ככה? כן, האם זה הסטנדרט שאנחנו רוצים לכבישים אזוריים? לא, אבל אפשר. 

<היו"ר מרדכי יוגב:>
והמקטע השני שחסר? 

<עופר הינדי:>
המקטע השני זה הקיר האקוסטי. בזמנו היה לנו עתירה מול בית אריה, נחתם הסכם של בית אריה מול משרד הביטחון, התחייבנו, כשהכביש הזה יקום יהיה גם קטע של קיר אקוסטי בחלק של השכונה המערבית של בית אריה. 

<היו"ר מרדכי יוגב:>
מה העלות שלו? 

<עופר הינדי:>
בערך כ-5 מיליון שקל. 

<היו"ר מרדכי יוגב:>
זאת אומרת מה שחסר לך כרגע זה כ-16 מיליון. 

<עופר הינדי:>
עכשיו יגידו 'לא צריך את הקיר האקוסטי', אין בעיה. שיגידו העותרים שהם מסתפקים ללא קיר אקוסטי, לא נעשה את הקיר. 

<היו"ר מרדכי יוגב:>
טוב, בהליכים משפטיים לא נתערב פה, אבל בהידברויות ביניכם, רק להמליץ לכם להגיע - - -

<עופר הינדי:>
יש עלות נוספת, יש את המקטע של הגדר. הרי הגדר של היישוב, החלק המערבי שלה צריך לזוז מזרחה, כי הכביש הוא כביש חיצוני ליישוב, הוא לא כביש בתוך היישוב. צריך להעתיק אותה, יש שם את קו הגדר וקו התאורה וכל העניין הזה. צריך להעתיק אותם, גם זה עולה כסף, ובא לציון גואל, זאת אומרת אנחנו מוכנים. אני לא יודע מה אתם רוצים מאלוף הפיקוד בעתירה, אבל אנחנו מוכנים, ברגע שיהיה התקציב נממש אותו, אין לנו שום בעיה עם זה.
<היו"ר מרדכי יוגב:>
זה צריך להיות מופנה חזרה לשר התחבורה ולראש הממשלה או לאוצר. זה פער של 12 מיליון, בגדול, אולי 13 מיליון, עם הגדר. 

<עופר הינדי:>
לגבי מה שהוצג פה על ידי עדי, אני חושב שמוקדם לדון פה, בטח לא בעניין. אנחנו מכירים טוב את הסוגיה של הכביש הזה, יש פה היבטים ביטחוניים, סטטוטוריים, משפטיים, תקדימיים, מעברים, חבילה אחת. בטח פה אי אפשר לסכם את נחיצות ויכולת מימוש הכביש הזה. 

<קריאה:>
אמרת שתתייחס למעברים. 

<עופר הינדי:>
אמרתי. לא דיברתי על 'קשת יהונתן' תחום המעברים? 

<היו"ר מרדכי יוגב:>
טוב. אנחנו נאלצים לסכם, בגלל נוהלי הוועדה. אני לא אסכם באופן מפורט, אני רק אומר, בהתייחס פרטנית למה שהעלה פה עדי, ואתה כן נתת תשובות מפורטות לאחרים אחרים, כן, צריך לשים אותו על סדר היום בתכנון רעיוני. הצורך קיים, הוא קיים הרבה זמן, עבדו עליו הרבה זמן וצריך לראות מה התשובה, והתשובה, יכול להיות שהיא צריכה לבוא בשניים-שלושה רעיונות. אמרתם פה שהמחשבה שהמועצה תקדם תכנון דרך שמעון פרנק, אז בסדר, מועצת בנימין ידעה לעשות את זה בעוד קידומים של עוד דברים.

אני לא רוצה להעלות פה בקול רם כרגע דבר שאולי אפשר לקדם אותו כדרך שקידמו את 505 המזרחי ודברים נוספים בתכנון. יכול להיות שגם זה אפשרי, אבל זה תסתכלו אחר כך. 

אנחנו נסכם בשורה תחתונה אחת, אל"ף, תודה לכל מי שכן דוחף, ממשרד התחבורה ותכנית אב לתחבורה ירושלים ומנהל המחוז וכולם ונת"י ומינהל אזרחי. אני כן רואה בשנים האחרונות יותר דחיפה, אבל היא איטית והיא חסרה, היא מאוד חסרה ביחס לכבישי יהודה ושומרון באופנים יחסיים לאזורים אחרים בארץ, שעינינו איננה צרה בהם, הפוך, אני ביום שלישי פה יושב ראש שדולת הצפון ושמחים בכבישים בצפון ומקדמים צרכים בצפון, אז עינינו אינה צרה בשום מקום, אנחנו רואים באותו צורך גם את מרכיבי הביטחון ולפי סדרי עדיפויות, של הצפון, של הדרום, אבל משתדלים שיהודה ושומרון לא תישאר יתומה ולא שכתוצאה יהיו שם - - - שיוצף הצורך וההבנה שכמות האוכלוסייה, אלה שהם אזרחים ואלה שאינם אזרחים, הצורך גם בתכנית אב, קדימה, למדינת ישראל לכבישים, סליחה, לתשתיות תחבורתיות, יותר נכון, זה אולי הביטוי היותר נכון. אז צוללות בוואדי כנראה לא יהיה, אבל כל מה שחוץ מזה אנחנו מכוונים אליו. 

ואנחנו נמשיך ונעקוב. נוציא סיכום מפורט ונקיים גם ישיבת מעקב במושב הבא, היא דורשת תיאום ביני לבין יושב ראש הוועדה והנהלת הוועדה, אז אנחנו לא רוצים לשים אותה במסמרות, מה גם שבתווך יש לנו את התקציב בדיונים צפופים מאוד, עד פסח, כנראה זה יגרור אותנו לתוך פסח, ואת החגים, פסח, 70 למדינה, ולא יהיו כל כך ימי דיונים. אז אני מעריך שריאלית אנחנו נקיים את הישיבה הבאה, אם אני אגיד יוני זה יהיה ריאלי ואז נשתמע בעוד מדרגה. 
קחו פה את ההערות, בבקשה, של נושא תאורות, בעיקר בדרום הר חברון, ששם מקטע בית חגי עתניאל היה מקטע יותר קשה, יותר כבד, שבו נפלו לנו יותר חללים בשנתיים האחרונות וגם אותו ראינו באיזה שהוא צורך לקדם. 
להגיד לכולכם תודה רבה, הישיבה נעולה. 

<הישיבה ננעלה בשעה 11:00.>

